وتەبێژی مافی مرۆڤ لە بارەی گیان لەدەسـتدانی سۆران سەقزی دەدوێت\nی مانگی پـێنج ٠٩, ٢٠١٧\nپۆلیسی هەولێر ڕایگەیاند، سۆران سەقزی پێشکەشکاری بەرنامەی سەیروسەفەری کەناڵی کوردسات بە گوللـە کۆتایی بە ژیانی خۆی هێناوە. پۆلیسی هەولێر لە لاپەڕەی تایبەتی خۆی لە فەیسبوک بڵاویکردەوە، کاتژمێر ٦ی ئێوارەی 8/5/2017، پۆلیس ئاگادارکرانەوە بەبوونی ڕووداوێکی خۆکوشتن لە شەقامی ١٠٠ مەتری لە کافتریای زێوێ، دوای گەیشتنی پۆلیس بۆ شوێنی ڕووداو دەرکەوت کەوا (سۆران خەلیل) ناسراو بە (سۆران سەقزی) گوللـەیەکی ناوە بە سنگی خۆیەوە و خۆی کوشتووە.\nپۆلیسی هەولێر ڕاشیگەیاند، لەئێستادا دۆسیەی لێکۆڵینەوە بۆ ڕووداوەکە کراوەتەوە و تەرمەکەی هەڵگیراوە و ڕەوانەی پزیشکی داد کراوە، هەروەها ئەم دەمانچەیەش کە ناوبراو خۆی پێ کوشتوە ئێستا لای پۆلیسی بەڵگەی تاوانە.\nسۆران سەقزی تەمەن ٣٨ ساڵ خەڵکی ڕۆژهەڵاتی کوردستان بووە و ماوەی چەند ساڵێک لە هەرێمی کوردستاندا ژیاوە، هاوکات لەو ماوەیەدا وەک پێشکەشکاری بەرنامەی سەیروسەفەری کەناڵی کوردسات کاری کردووە.\nسەبارەت بە دوادادچوون و وردبونەوە لە رووداوی گیانلەدەستدانی سوران سەقزی؛ ئاسۆ جەبار بۆ دەنگی ئەمریکا وتووێژێکی لەگەڵ وتەبێژی دەستەی سەربەخۆی مافەکانی مرۆڤ لەهەرێمی کوردستان محەمەد گۆمەشینی سازکردووە....\nمحەمەد گۆمەشینی دەڵێت "نە ڕای ئێمە نە ڕای پۆلیس و نە ڕای هیچ دامودەزگایەکی دیکە لێکجیاواز نابێت لەکۆتاییدا کە قۆناغەکانی لێکۆڵینەوە و بەدواداچوونە یاساییەکان لەسەر هەر دۆسێیەک تەواو دەبێت و یەکلایی دەبێتەوە".\nسەبارەت بە دۆسێی سەردەشت عوسمان و سۆران مامە حەمەو سەرجەم ئەو رۆژنامەنوسانەی کە دۆسیێکانیان داخراون یان دەرئەنجامەکانیان تا ئەڕۆکە گومانیان لەسەرە؛ محمەد گۆمەشینی دەڵێت "بەداخەوە دۆسێی شەهید سەردەشت عوسمان چەند ساڵێک بەرلە دروستبوونی دەستەی مافی مرۆڤی هەرێمی کوردستان بووە". هاوکات "دۆسێی سۆڕان مامە حەمەش بەداخەوە کە لەشاری کەرکوک بووە، شاری کەرکوک بەپێی دەستوری عێراق لەچوارچێوەی دەسەڵاتی هەرێمی کوردستان نیە، بۆیە ئەم دۆسێیە وەک دۆسێیەکی تاوان هەر لەپۆلیسی کەرکوک و دامودەزگاکانی پۆلیس ماونەتەوە".\nدەشڵێت "جیاوازی ئێمە وەک دەستەی مافەکانی مرۆڤ ئەوەیە کە ئێمە پەلە ناکەین لەلێدوان و قسەکردن لەسەر هیچ دۆسێیەک".\nسەبارەت بە دەسەڵاتەکانیان دەڵێت "ئێمە دەسەڵاتمان هەیە بەدواداچون بکەین و چاودێری بکەین".\nوتووێژ لەگەڵ محەمەد گۆمەشینی


مه‌رگ به ریمۆنکۆنترۆڵی باوه‌ڕ\nسێ شەممە, 19 تەمموز 2011 18:52\nماسته‌ر له سیکلۆژی / ئه‌ڵمانیا\nمه‌به‌ست له باوه‌ڕ باوه‌ڕی مرۆڤه به کۆمه‌ڵیک ئه‌جیندای ئاینی و توانه‌وه له بۆته‌قه‌ی کۆمه‌ڵه خه‌یاڵێک که سه‌رجه‌م ژیانی مرۆڤ به سفر یه‌کسان ده‌کاته‌وه و سه‌رنجی مرۆڤه‌کان ڕاده‌کێشێ بۆ ژیانی دوای مه‌رگ که به‌ختیاری هه‌میشه‌یی یان به‌دبه‌ختی هه‌میشه‌یی تێدایه ،ئه‌مه چرکردنه‌وه‌ی بیرۆکه‌یه‌که که زه‌ریایه‌ک ته‌فاسیلی جۆراوجۆر له خۆ ده‌گرێت ، ژماره‌ی ئه‌وانه‌ی له ژێر ته‌وژمی ئه‌م بیرۆکه‌یه بوونه‌ته قوربانی ئێجگار زۆره هه‌موشیان له ڕاستیدا قوربانی که‌سانێکن که له ڕاستیدا باوه‌ڕیان به‌و بیرۆکه‌یه نیه ، دڵنیام کاتێک خۆی له گه‌ڵ خودی خۆی کۆده‌بێته‌وه قاقا به قوربانیه‌کانی خۆی پێده‌که‌نێ ، به‌ڵام په‌یژه‌یه‌کی کۆکه بۆ گه‌یشتن به مه‌رامه نه‌خۆشه‌کانی ، په‌یژه‌یه‌ک که‌ره‌سته‌که‌ی خوێن و ئێسکوپرووسکی خه‌ڵکێکی کاڵفامه که وه‌ک هه‌ویر به‌کارده‌هێنرێ ، ئه‌گه‌ر پیاسه‌یه‌کی مێژووی سووری ئه‌م ته‌راژیدیایه‌دا بکه‌ین له پێش دیمه‌نی هه‌زاره‌ها نموونه‌ی قوربانیدا مه‌نگ و واقوڕماو ده‌وه‌ستین، کاره‌ساتیش له‌وه‌دایه که تاوه‌کو رۆژی ئه‌مرۆش ماشینی هاڕینی جه‌سته‌ی قوربانیه‌کان که زوربه‌یان لاون له سوورانه‌وه‌دایه و نازانین که‌ی یاسایه‌کی ده‌ستپۆڵایینی گشتگیری ئه‌م دیارده ناشرینه ده‌سرێته‌وه و ببڕی ببڕای لاشه‌ی خه‌ڵکی به ته‌ڵه‌کانی ڕیشی پیاوانی ئایین هه‌ڵناواسرێن .\nلێره‌دا باس له نموونه‌یه‌ک له‌و نموونانه ده‌خه‌ینه‌وه یادتان که مێژووه‌که‌ی ده‌گه‌رێته‌وه بۆ هه‌زار و چل و یه‌ک ساڵ پێش نووسینی ئه‌م بابه‌ته و شانۆی قوربانییه‌کانیشی میسر و سوریا و ئێران بووه ، ئه‌و ده‌مه‌ی که مشتومڕێکی زۆر هه‌بوو له سه‌ر ئه‌و که‌سه‌ی که ده‌بێ ببێته جێگری موسته‌نسیر بیللای خه‌لیفه‌ی عه‌باسسه‌کان، ئه‌م خه‌لیفه‌یه چووبووه ناوساڵ و تینی نه‌خۆشیش وای لێکردبوو که نه‌توانێت وه‌کو پێویست بریاری پێویست بدات ، خه‌لیفه دوو کوڕی هه‌بوو ، نه‌زار و موسته‌علا ، هه‌ردوکیان هه‌وڵی بێوچانیان ده‌دا بۆ جێگرتنه‌وه‌ی باوکی که‌نه‌فتیان ، فاتمییه‌کان له میسر لایه‌نگیری موسته‌علا بوون ، به‌ڵام نه‌زار پاره و زێرێکی بێ شوماری دابه‌ش کرد بۆ گه‌یشتن به مه‌به‌ست و کڕینی لایه‌نگیر ، یه‌کێک له‌وانه‌ی پاره‌ی نه‌زاریان به‌رکه‌وت کابرایه‌ک بوو ناوی حه‌سه‌ن السه‌باح بوو که سه‌رچاوه‌کان ده‌ڵێن باری بیست گوێدرێژ زێری به‌رکه‌وت بۆیه بوو به هه‌واداری نه‌زار و نازناوی نه‌زاریی هه‌ڵگرت و موریده‌کانیشی به نه‌زارییه‌کان ناسران تا رۆژێکیان نه‌زار کوژرا و حه‌سه‌نیش مرد که‌سێک ده‌رکه‌وت ده‌یووت من کوڕی نه‌زارم و داوای له هه‌وادارانی کرد که چیتر به شه‌ریعه‌تی ئیسلام په‌یره‌و نه‌که‌ن له ئیسلام دووربکه‌ونه‌وه .\nحه‌سه‌ن السه‌باح که له مێژوودا به پێشره‌وی حه‌ششاشه‌کان ناسرا که‌سێکی شیعه مه‌زهه‌ب بوو و ده‌یگووت من کوری شاهانم و خوێنی من خوێنێکی شاهانه‌یه و ته‌نانه‌ت خۆی کردبوو به دۆستی شاعیری به‌ناوبانگ عومه‌ری خه‌یام .بلیمه‌تی ئه‌م حه‌سه‌نه له‌وه‌وه ده‌ستیپێکرد کاتێک که ده‌ستی گرته سه‌ر قه‌ڵایه‌ک که به قه‌ڵای مه‌رگ ده‌ناسرا و دواتر هه‌واداره‌کانی زنجیره‌یه‌ک قه‌ڵایان گرته ژێر ڕکێفی خۆیان ، ئه‌مان ئه‌شقی ژیان بوون له ناو قه‌ڵا و شوێنه به‌رزه‌کان بۆ ئه‌وه‌ی هه‌میشه له سه‌رووی خه‌ڵکه‌وه بژین ، بۆ ئه‌وه‌ی کاتێک وه‌حیه‌ک له ئاسمانه‌وه داده‌به‌زێت بگات به‌وان چونکه پێشتر موحه‌مه‌دی په‌یامبه‌ری ئیسلام له ئه‌شکه‌وتی حه‌ڕادا وه‌حی بۆ دابه‌زیوه که که‌وتووه‌ته دامێنی چییایه‌ک له مه‌ککه ، ئه‌وه‌ی ڕیگر بووایه له پێش بڵاوبوونه‌وه‌ی فه‌رمایشته‌کانی حه‌سه‌ن سزای ملهه‌ڵکێشانی بۆ ده‌رده‌چوو.\nده‌ستووری حه‌سه‌ن بۆ قه‌ناعه‌تهێنان زۆر سه‌یر بوو ، هه‌وادارانی خۆی له یه‌کێک له قه‌ڵاکاندا کۆده‌کرده‌وه ، شه‌وێکی بۆ ساز ده‌کردن بۆ ڕابواردن له گه‌ڵ کۆمه‌ڵێک کچی تازه پێگه‌یشتوو و تا به‌ره‌به‌یان حه‌شیشه‌ی پێده‌دان و دواتر هه‌مویانی ده‌رده‌کرد و له ده‌ره‌وه‌ی قه‌ڵاکه ی داده‌نان و له گه‌ڵ گزنگی به‌یاندا حه‌سه‌ن ده‌رده‌که‌وت و لێێده‌پرسین که دوێنێ شه‌و چیان دیووه ، ئه‌وانیش ده‌یانووت: دوێنی له به‌هه‌شتدا بووین و جۆره‌ها حۆری تێدابوو له گه‌ڵ روووباری هه‌نگوێن و مه‌ی و شتی تر ، ئه‌وجا حه‌سه‌ن پێی ده‌وتن ، به‌ڵێ ده‌بێ بزانن من باخچه‌یه‌کم له ده‌روازه‌ی به‌هه‌شت ، ئه‌وه‌ی ئیمانم پێبهێنێت ده‌چێته ئه‌و به‌هه‌شته ، ئه‌وه‌شی به‌رپێچی فه‌رمایشته‌کانم ده‌کات له‌و به‌هه‌شته دوورده‌که‌وێته‌وه ، ئێستا چی ده‌ڵێن ئێوه !؟\nئه‌مانیش تێکڕایان ده‌یانووت به‌ڵێ ده‌بین به موڵکی قه‌داسه‌تی ئیمام ، چیمان پێ ده‌ڵێیت بڵێ ، سه‌ر و ماڵمان فیدای ئیمامه ، که‌وابوو برۆن فڵان بکوژن ، موریده‌کانیش خێرا ده‌چوون فه‌رمایشته‌که‌یان جێبه‌جێ ده‌کرد ، به‌و شیوه‌یه ده‌ستی حه‌سه‌ن درێژ بوو بۆ کوشتنی هه‌ر که‌سێک بیه‌وێ و له هه‌رشوێنێک بێت با ببێت ، موریده‌کانیشی هه‌موو شه‌وێک به‌هه‌شتێکیان بۆ ساز ده‌درا و له هه‌مان شه‌ویشدا له به‌هه‌شته‌که ده‌رده‌کران تا ئه‌و کاته‌ی مه‌گۆل هه‌مو ناوچه‌ی رۆژهه‌ڵاتی ناوراستیان خسته ژێر رکێفی خۆیان و هه‌ر له‌و هه‌ڵمه‌ته‌دا قه‌ڵاکانی حه‌سه‌ن السه‌باحیش که‌وته ژێر ڕکێفی مه‌گۆلییه‌کان که هه‌رچی په‌رتووک و ئاسه‌وارێکیان هه‌بوو بوون به قووتی ئاگر .\nنموونه‌ی السه‌باح یه‌کجار زۆره، به‌ڵام سه‌یر له‌وه‌دایه له هه‌زاره‌ی سێه‌مدا خه‌ڵکی وا هه‌بێت جه‌سته و رۆحی خۆیان ته‌سلیم به که‌سانێک بکه‌ن که فێڵ له کۆمه‌ڵگا و ته‌نانه‌ت له ئایینیش ده‌که‌ن ، که‌وابوو سه‌ره‌رای پێشکه‌وتنت ته‌کنه‌لۆژیا عه‌قڵی مرۆڤ هێشتاکه‌ش له‌قه له ئاستی تینی بیرۆکه‌ی ئه‌وانه‌ی ئاین له به‌رژه‌وه‌نییه‌کی ته‌سکدا به‌کار ده‌هێنن.


ژمارەی بەرنامە مردووەكانی کۆگای ئەپڵ لە زیادبووندایە\nبە پێی راپۆرتێكی كۆمپانیایەكی تایبەت بە شیكردنەوەی داتای ئامێرە زیرەكەكان، لە ئێستادا (80%)ـی بەرنامەكانـ(ئەپلیكەیشنەكان)ـی كۆگای ئەپڵ، بە مردوو هەژمار دەكرێن و تەنها وەك ناو ماونەتەوە.\nكۆمپانیای (Adjust)، كە تایبەتە بە شیكردنەوەی داتایی، لە راپۆرتێكیدا ئاماژە دەكات بەوەی، لە ئێستادا (80%)ـی بەرنامەكانـ(ئەپلیكەیشنەكان)ـی كۆگای ئەپڵ كە ژمارەیان نزیكی (1.2) ملیۆن بەرنامەیە، بە مردوو هەژمار دەكرێن و تەنها وەك ناو ماونەتەوە.\nكۆمپانیاكە ناوی (Zombie Apps)ـی لەو بەرنامانە ناوە و دەڵێت: لە مانگی رابردوودا، ژمارەی بەرنامەكانی كۆگای ئەپ ستۆر گەشتووە بە (1 ملیۆن و 197 هەزار و 87) بەرنامە، لەو ژمارەیەش (953 هەزار و 387) بەرنامەیان بە مردوو هەژمار دەكرێن، چونكە چەند جارێكی زۆركەم نەبێت، داونلۆد نەكراون و وەك نەبوو هەژمار دەكرێن.\nبە پێی ئەو راپۆرتە، لە ماوەی سێ ساڵی رابردوودا، هەرساڵە و بەرێژەی (5%)، ژمارەی بەرنامە مردووەكان لە كۆگای ئەپ ستۆر زیادیان كردووە، لەگەڵ ئەوەی مانگانە نزیكی (60) هەزار بەرنامە ئەپلۆد دەكرێتە سەر كۆگای ئەپڵ، تا ئێستا بە وردی نازانرێت ژمارەی ئەو بەرنامانە چەندە.\nكۆمپانیاكە دەڵێت، دەگونجێت زیادبوونی رێژەی بەرنامە مردووەكان، پەیوەندی بە سیاسەتی ئەپ ستۆرەوە هەبێت، چەند مانگێك پێش ئێستا ئەگەر لە ئەپ ستۆر بە داوی بەرنامەیەكدا بگڕایتایە، ئەوا لیستێكی درێژ تا (350) بەرنامەت بۆ دەكرایەوە، بەڵام لە ئێستادا لە (150) بەرنامە زیاتر نابینرێت.\nهەروەها ئاماژە دەكات بەوەش، (21%)ـی ئە بەرنامانەشی لە چەند ساڵی رابردوو خراونەتە سەر ئەپ ستۆر، بە تەواوەتی تیاچوون و بوونیان نەماوە.\nلە كۆتایی ساڵی رابردوو، كۆمپانیای ئەپڵ ئاشكرای كرد، تا ئەوكات، (75) ملیار جار، بەرنامە لە ئەپ ستۆرەوە داونلۆد كراوە، هەروەها پرۆگرامسازەكانیش (15) ملیار دۆلار لە ئەپ ستۆر دەستكەوتیان بووە.\n1565 جار بینراوە


به‌رنامه‌یه‌ک بۆزانینی ته‌واوی تایبه‌تمه‌ندی ئامێره‌که‌ت\nلێره‌دایت : په‌ڕه‌ی سه‌ره‌تا » کۆمپیوته‌ر » به‌رنامه‌کان » به‌رنامه‌یه‌ک بۆزانینی ته‌واوی تایبه‌تمه‌ندی ئامێره‌که‌ت\nهاورێیان زۆرن ئه‌و به‌رنامانه‌ی که له‌م بواره‌دا ته‌واوی تایبه‌تمه‌ندی کۆمپیوته‌ره‌که‌مان پیشان ده‌دات به‌ڵام من ئه‌م به‌رنامه‌م بۆ هه‌ڵبژاردوون که به‌راستی نمونه‌ی باشترینیانه ، جگه له‌وه‌ش به‌کارهێنانی ئاسانه ته‌نها به یه‌ک کلیک ده‌گه‌یت به‌مه‌به‌ستی خۆت .\nئه‌م به‌رنامه‌یه ته‌واو گونجاوه له‌گه‌ڵ ئه‌م مودیلانه‌دا بیگومان زۆربه‌ی به‌رهه‌مه ئه‌لیکترۆنیه‌کان له بازاردا دروستکراوی ئه‌م کۆمپانیایانه‌ن Intel, AMD, Celeron , Pentium بۆیه بێگومانبه له‌لات هیچ کێشه‌یه‌کی نابیت , به‌رێزان یه‌کێکی تر له تایبه‌ت مه‌ندیه‌کانی تری ئه‌م به‌رنامه‌یه زانینی تایبه‌ت مه‌ندی سه‌رجه‌م ئه‌و ئامێرانه‌یه که به کۆمپیوته‌ره‌که‌ته‌وه پێناسه کراوه بۆ نمونه ئه‌گه‌ر تۆ پرێنته‌رێکیش به‌کاربهێنیت ئه‌وا به دڵنیاییه‌وه ته‌واوی تایبه‌تمه‌ندیه‌کانیت بۆ ڕونده‌کاته‌وه یاخود هه‌ر(Hardware ) تر به‌رنامه‌که زانیاری ته‌واو له‌سه‌ر – Operating System واته سیسته‌می به‌کارهێنان ده‌دات له‌گه‌ڵ خێرایی – CPU, رام – RAM, مه‌زه‌بۆرد– Mother Board, کارتی شاشه – Graphics هارد – Hard Drives, درایفه‌کانی تریش – Optical Drives وه‌ک کارتی ده‌نگ – Audio Device و فلاش تادوایی .\nدابه‌زاندن : ئه‌م به‌رنامه‌یه ده‌توانیت له‌م ماڵپه‌ڕه‌وه نوێترین ڤێرژن دابگریت\nماڵپه‌ڕی پشتیوانی به‌رنامه‌که speccy\n1.5 مێگا بایت\nیاخود لێره‌وه به لینکی ڕاسته‌وخۆ\nکاتێک به‌رنامه‌که داده‌گریت به‌م جۆره ده‌بێت\nده‌بڵ کلیکی له‌سه‌ر بکه پاشان وه‌ک له‌م وێنه‌دا دیاره کلیک له‌سه‌ر ( Next ) بکه\nلێره‌شدا به‌هه‌مان شێوه کلیک له‌سه‌ر ( Next ) بکه\nلێره‌دا ده‌توانیت شوێنی دابه‌زاندن بگۆڕیت ئه‌گه‌ر بته‌وێت پاشان کلیک له‌سه‌ر (Next ) بکه\nئه‌و دووخانه‌یه ئاره‌زومه‌ندانه‌یه : یه‌که‌میان به مانای بونی ئایکۆنی سه‌ر دیسکتۆپ دێت وه دووه‌میان به مانای شۆرکه‌تی ستارت مینوو دێت که ده‌توانیت له ڕێگای ( All Programs ) وه بیدۆزیته‌وه ئێستا بۆ به‌رده‌وام بوون کلیک له‌سه‌ر ( Install ) بکه\nلێره‌دا ڕاسته‌وخۆ پاش ئه‌وه‌ی ( Finish ) ده‌که‌یت به‌رنامه‌که ده‌که‌وێته کار\nئێستا سه‌رنج بده به‌رنامه‌که کاری پشکنین ئه‌نجام ده‌دات\nلێره‌دا سه‌رکه‌وتوانه ته‌واوی تایبه‌تمه‌ندی کۆمپیوته‌ره‌که‌مان و ئه‌و ئامێرانه‌شی پێوه‌ی په‌یوه‌سته پیشان ده‌دات سه‌رنج بده‌ن


یۆڤانتۆس‌و ریاڵ مه‌درید گه‌یشتنه رێكه‌وتن\nهه‌ردوو یانه‌ی یۆڤانتۆس‌و ریاڵ مه‌درید له‌سه‌ر گواستنه‌وه‌ی دانیلۆی به‌رازیلی گه‌یشتنه رێكه‌وتن‌و ته‌نها ئاشكراكردنی گرێبه‌سته‌كه ماوه.\nرۆژنامه‌ی ئاسی ئیسپانی بڵاویكردۆته‌وه، ئیداره‌ی یانه‌ی ریاڵ مه‌درید له‌گه‌ڵ به‌رپرسانی یۆڤانتۆس رێكه‌وتنی كۆتاییان كردوه بۆ ئه‌وه‌ی دانیلۆ خولی ئیسپانیا به‌ره‌و ئیتاڵیا به‌جێبهێڵێت.\nبه‌پێی هه‌واڵه‌كه‌ی ئاس، ریاڵ مه‌درید رازیبوه به 20 ملیۆن یۆرۆ ده‌ستبه‌رداری دانیلۆ بێت له‌به‌رژه‌وه‌ندی یانه‌ی یۆڤانتۆس‌و له‌سه‌ر ته‌واوی ورده‌كاری گرێبه‌ستی ئه‌و یاریزانه گه‌یشتونه‌ته رێكه‌وتن.\nئاس ئه‌وه‌شی ئاشكراكردوه، هیچ شتێك له‌نێوان ریاڵ مه‌درید‌و یۆڤانتۆس نه‌بۆته خاڵی ناكۆكی گواستنه‌وه‌كه‌و ته‌نها ئاشكراكردنی ماوه به‌شێوه‌یه‌كی فه‌رمی.\nدانیلۆ وه‌رزی رابردوو له‌یانه‌ی پۆرتۆی پرتوگالیه‌وه رویكرده یانه‌ی ریاڵ مه‌درید، به‌ڵام به‌هۆی ئاسته نزمه‌كه‌یه‌وه نه‌یتوانی شوێنی خۆی له پێكهاته‌ی سه‌ره‌كی زیدانی راهێنه‌ردا بكاته‌وه.


📅 23-09-2017 ℹ | پۆل: رێکەوت و رووداو (کڕۆنۆلۆژیا) | زمانی بابەت: 🏳 کوردیی ناوەڕاست\nکوردستانییانی دەرەوەی باشووری کوردستان دەتوانن بەشێوەیەکی ئەلەکترۆنی دەنگ ب...\n- کوردستانییانی دەرەوەی باشووری کوردستان دەتوانن بەشێوەیەکی ئەلەکترۆنی لە ماڵپەڕی: https://www.e-voting.krd دەنگ بدەن.\n- شەوی ڕابردوو لە کەناراوەکانی نێوان تورکیا و ڕۆمانیا یەختێکی پەنابەرپەنابەرانی باشوری کوردستان بە 70 سەرنشینەوە ژێر ئاو کەوت کە زۆرینەیان هاوڵاتیانی هەرێمی کوردستان بوون، بەگوێرەی زانیارییەکانیش تائێستا 40 کەس ڕزگارکراون 21 کەسی تر خنکاون.\n- شاندی باڵای هەرێمی کوردستان گەیشتە شاری بەغدا.\n- لە پەڕڵەمانی کوردستان دەستلەکارکێشانەوەی بیار تاهر سەعید دوسکیبیار تاهر سەعید دوسکی لەفراکسیۆنی پارتی دیموکراتی کوردستان خرایە دەنگدانەوە و دەستلەکارکێشانەوەکەی بە زۆرینەی دەنگی ئامادەبوان پەسەندکرا.\n- سوپاسالاری عێراق گەیشتە تورکیا و لەگەڵ سوپاسالاری ئەو وڵاتەدا کۆدەبێتەوە.\n- بینالی یڵدرم، سەرۆکوەزیرانی تورکیا سەبارەت بە هەڵوێستی وڵاتەکەی لەبەرامبەر هەرێمی کوردستان لەکاتی بەڕێوەچوونی ریفراندۆمریفراندۆم گوتی: چوار بژاردە لە دژی بەڕێوەچوونی گشتپرسی لە باکووری عێراق دەگرینەبەر و گوتی: لەڕووی دیپلۆماسی، سیاسی، ئەمنی و ئابووری وەڵامی بەڕێوەچوونی گشتپرسی لە باکووری عێراق دەدەینەوە.\n- بەپێی میدیاکانی یەکێتی، بافڵ تاڵەبانی لەپەیامێکدا ئاماژەی بەوەکردووە، کە یەکێتیی نیشتمانیی کوردستان و پارتی دیموکراتی کوردستان، رێککەوتون. کە ئایندەی سیاسی کوردستان و گەلەکەيان پێویستی بە دانوستانی جدی هەیە لەگەڵ بەغدا. ئەوە لەکاتێکدایە میدیاکانی پارتی دەڵێن، تائێستا هیچ رێککەوتنێک نەکراوە بۆ دواخستنی ریفراندۆم.\n- سوپای پاسدارانی ئێران تۆپبارانی گوندەکانی سنوری باڵەکایەتیباڵەکایەتی دەکات.\n- ئەمڕۆ لە بینای بەڕێوەبەرایەتی گشتی کاروباری شەهیدان و ئەنفالکراوانی هەڵەبجەهەڵەبجە، بۆنەی تێپەڕبوونی 16ساڵ بەسەر شەهیدکردنی 43 پێشمەرگەی یەکێتیی نیشتمانیی کوردستانیەکێتیی نیشتمانیی کوردستان لەلایەن تیرۆریستانی جوندولئیسلامجوندولئیسلامەوە لە گوندی خێڵی حەمەخێڵی حەمەی سەر بەپارێزگای هەڵەبجە، مەراسیمێکی تایبەت به و بۆنەیەوە بەڕێوە چوو.\n- ئێوارەی ئەمڕۆ کاتژمێر 4:00 لە شەقامی سالم (سەهۆڵەکەسەهۆڵەکە)ی شاری سلێمانی، بە دەستپێشخەریی ڕێکخراوی ژنانی گەنجی تێکۆشەر و بە بەشداریی تەڤگەری ئازادیتەڤگەری ئازادیی کۆمەڵگای کوردستان و رێکخراوی ژانانی ئازادی کوردستان (ڕژاکڕژاک) و ژمارەیەک لە کەسایەتی و چین و تویژە جیاوازەکان، گردبوونەوەیەک بۆ شەرمەزارکردنی کۆمەڵکویی شیلادزێشیلادزێ لەلایەن دەوڵەتی تورکەوە، ئەنجامدا.\n- ناوەندی سەربەخۆیی کوردستان لە سلێمانی، دژ بە بریارێکی ئەنجومەنی ئاسایش و هەڕەشەکانی حکوومەتی عەبادی بۆ پڕۆسەی ڕیفراندۆمی سەربەخۆیی کوردستان، خۆپیشاندانێکی ناڕەزایەتیان ئەنجام دا.\n- دوای کۆتاییهاتنی کۆبوونەوەکانیان لەگەڵ شاندی کوردستان، نوێنەری شاندی هاوپەیمانی نیشتمانی (شیعەشیعەکان) لە کۆنگرەیەکی رۆژنامەڤانیدا رایگەیاند بەداخەوە گفتوگۆکانمان لەگەڵ هەرێمی کوردستان هیچ ئەنجامێکیان نەبوو.. ئەگەر هەرێمی کوردستان گشتپرسی هەڵنەوەشێنێتەوە ئێمە ئامادەنین جارێکی دیکە گفتوگۆیان لەگەڵ بکەین.\n- ئۆپەراسیۆنی گەردەلوولی جزیرەجزیرە بۆ ڕزگارکردنی ڕۆژهەڵاتی دێرەزۆر بەردەوامە و شەڕڤانشەڕڤانانی ئەنجومەنی سەربازی دێرەزۆر زەبری قورس لە چەتەکانی داعشداعش دەدەن، کاتژمێر 09:50 خولەکی سەرلەبەیانی کۆمپانیای عەزبە و کۆنیکۆ لە چنگی چەتەکان ڕزگار کرا.\n#پەنابەر | #بیار تاهر سەعید دوسکی | #ریفراندۆم | #باڵەکایەتی | #هەڵەبجە | #یەکێتیی نیشتمانیی کوردستان | #جوندولئیسلام | #خێڵی حەمە | #سەهۆڵەکە | #تەڤگەری ئازادی | #ڕژاک | #شیلادزێ | #شیعە | #جزیرە | #شەڕڤان | #داعش |\n 📡 ماڵپەڕ | 🏳 کوردیی ناوەڕاست | ماڵپەڕی دواڕۆژ - 23-09-2017\n 📡 ماڵپەڕ | 🏳 کوردیی ناوەڕاست | ماڵپەڕی خەندان - 23-09-2017\n 📡 ماڵپەڕ | 🏳 کوردیی ناوەڕاست | ماڵپەڕی رۆژنیوز - 23-09-2017\n 📡 ماڵپەڕ | 🏳 کوردیی ناوەڕاست | ماڵپەڕی باسنیوز - 23-09-2017\n1. 👁 باشماخ: زیاتر لە 100 تەنکەر بەنزین رەوانەی ئێران کرانەوە\n2. 👁 بنکەکانی دەنگدان لە کەرکووک ئامادەکراون\n3. 👁 حکومەتی کوردستان دەستیکردووە بە دانەوەی قەرزێکی کۆنی تورکیا\n1. 👁 ئەنجوومەنی باڵای ریفراندۆم: گشتپرسی دواناخرێت\n2. 👁 بانگەوازێک لە سەربەست فەتاحەوە\n3. 👁 پارتی لەبارەی گشتپرسی: یەکێتی دڵنیای کردینەوە\n4. 👁 پەیامێک لە ئاڵا تاڵەبانییەوە بۆ دواخستنی ریفراندۆم\n5. 👁 دەقی نامەی وەزیری دەرەوەی ویلایەتە یەکگرتووەکانی ئەمەریکا بۆ مەسعود بارزانی لە رۆژی 23-09-2017\n6. 👁 راگەیاندنی کۆبوونەوەی حزبە کوردستانیەکان لە کەرکوک\n7. 👁 رونکردنەوەیەک لە نوسینگەی راگەیاندنی بافڵ جەلال تاڵەبانی\n8. 👁 لە ئەنجومەنی ناوەندییەوە بۆ هەڤاڵ کۆسرەت رەسوڵ، دەربارەی ریفراندۆم\n9. 👁 مەکتەبی سیاسیی یەکێتی روونکردنەوەیەکی لەبارەی هەڵوێستی حیزبەکەی لەسەر ریفراندۆم بڵاوکردەوە\n2. 👁 ژنانی گەنجی تێکۆشەر\n➕ ئەم بابەتە لەلایەن: (هاوڕێ باخەوان)ەوە لە: Sep 23 2017 12:00AM تۆمارکراوە\n👌 ئەم بابەتە لەلایەن: (هاوڕێ باخەوان)ەوە لە: Sep 23 2017 12:41PM پێداچوونەوەی بۆکراوە و ئازادکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: May 25 2020 9:20PM باشترکراوە\n👁 ئەم بابەتە 7,833 جار بینراوە\n📷 فایلی وێنە 1.0.1 27 KB Sep 23 2017 12:00AM بەڕێوەبەری سیستم\n📝 دەقی نامەی وەزیری دەرەوەی ویلایەتە یەکگرتووەکانی ئەمەریکا بۆ مەسعود بارزانی لە رۆژی 23-09-2017 | پۆل: بەڵگەنامەکان | زمانی بابەت: 🏳 کوردیی ناوەڕاست\nدەقی نامەی وەزیری دەرەوەی ویلایەتە یەکگرتووەکانی ئەمەریکا بۆ مەسعود بارزانی لە رۆژی 23-09-2017\nمن لەبری ویلایەتە یەکگرتووەکان بۆت دەنووسم بەمەبەستی دەربڕێنی رێزی زۆرمان بۆ تۆ و هاوڵاتیانی هەرێمی کوردستانی عیراق. پێکەوە، بۆ زیاد لە چەند دەیەیەکە، پەیوەندییەکی مێژوویمان بونیات ناوە. ئێمە نیازمان وایە و دەمانەوێت ئەم پەیوەندییە بەردەوام بێت و بەهێزتربێت بۆ چەندین ساڵی داهاتوو. بەدیارییکراوی لە سێ ساڵی رابردوودا، هاوبەشییە بەهێزەکەمان و بڕیارە بەجەرگانەکەی ئێوە بۆ هەماهەنگیکردنی تەواوەتی لەگەڵ هێزە ئەمنییە عیراقییەکاندا ئاراستەکەی دژی داعش پێچەوانەکردەوە. ئێمە شەرەفمەندین و هەرگیز قوربانیدانی پێشمەرگەمان لەیاد ناچێت لەکاتی خەباتی هاوبەشماندا دژی تیرۆرزم.\nئێمە نیگەرانیی خۆمان دەردەبڕین لەم ساتەدا سەبارەت بە پرسیاری ریفراندۆم لەسەر داهاتووی هەرێمی کوردستان کە وابڕیارە لە 25ی ئەیلول ئەنجام بدرێت. ئەم نیگەرانییانەمان هەڵمەتی بەرەنگاربوونەوەی داعش لەخۆدەگرێت، هەروەها ئۆپەراسیۆنی داهاتووی حەویجە، ژینگەی نادڵنیای هەرێمایەتی و پێویستی تەرکیزکردن بە چڕی بۆ سەقامگیرکردنی ناوچە ئازادکراوەکان تا دڵنیابین کە هەرگیز داعش ناگەڕێتەوە. بەوپێیە، ئێمە بەڕێزەوە داوا دەکەین ئێوە ئەڵتەرناتیڤێک قبوڵ بکەن، کە ئێمە بڕوامان وایە باشتر یارمەتیتان دەدات بۆ بەدەستهێنانی ئامانجەکانتان و دڵنیایی دەدات لەبارەی سەقامگیریی و ئاشتی کە شتێکی پێویستییە لەم شەڕەی دژی داعشدا.\nئەم پێشنیاری ئەلتەرناتیڤە چوارچێوەیەکی خێرای کاری نوێ دادەمەزرێنێت بۆ گفتوگۆکردن لەگەڵ حکومەتی ناوەندی عێراق-دا، کە لەلایەن حەیدەر عەبادی سەرۆکایەتی دەکرێت. ئەم چوارچێوە خێرایە بۆ دانوستاندن ئەجێندایەکی کراوە لەخۆ دەگرێت پێویستە لەساڵێک زیاتر نەخایەنێت، لەگەڵ ئەگەری نوێکردنەوە. ئامانجی ئەوە بۆ چارەسەرکردنی هەموو کێشە هەڵواسراوەکانی نێوان بەغدا و هەولێر و سروشتیی پەیوەنییەکانی داهاتووی نێوان ئەو دوو لایەنەیە. هەروەها ئێمە هەوڵدەدەین بۆ چارەسەرکردنی بەپەلەی پێداویستییە ئابوریی و ئاسایشییەکانتان.\nسەرۆکی بەڕێز، ئێمە ئاگاداری نائومێدییەکانتانین لە دە ساڵی رابردوودا، هەروەها لەراستیدا ئەو چەوتییانەی گەلی کورد لە عیراق لەدوای ساڵی 1921ەوە پێوەی دەناڵێنن. ئێمە پێداویستیی سەرەکیی قبوڵ دەکەین بۆ دۆزینەوەی رێگایەکی قایلکەر کە بتوانێت چارەسەری هەموو داواکاریی و پێداویستییەکان بکات بۆ هەموو نەژاد، باوەڕ و ئیتنیکییەکانی ئەم خاکە کۆنە. ئەمە جەوهەرییە بۆ سەقامگیرکردنی هەرێمەکەتان، هەروەها بۆ پاراستنی بەرژەوەندییەکانی ئاسایشی نیشتمانی ئێمە. لەبەر هەموو ئەم هۆکارانە، ئەوە سیاسەتی ویلایەتە یەکگرتووەکانە لەژێر سایەی ئیدارەی سەرۆک ترەمپ بۆ ئەوەی هەموو هێزی خۆمان بەکاربهێنین بۆ یارمەتیدانی ئێوە و حکومەتی ناوەند بۆ چارەسەرکردنی ئەم کێشە هەڵواسراوانە، هەروەها دڵنیابوون لەوەی هەموو هێز و دەسەڵاتی ئێمە لەپشت ئەم چوارچێوە نوێیە بۆ دانوستاندان دەوەستێت.\nلەوەش زیاتر، ئێمە ئامادەکارییمان کردووە بۆ ئاسانکاریی پەسەندکردن لەلایەن ئەنجومەنی ئاسایشی نەتەوە یەکگرتووەکان، بە نزیکترین کات، بۆ پاڵپشتی زیاتری ئەم پرۆسەیە و بەشداریی تەواوەتی نەتەوە یەکگرتووەکان، هەروەها هاوبەشە گرنگەکانمان وەک بەریتانیا و فەڕەنسا. ئەمە دەرفەتێکی دەگمەنە کە ئێمە بەڕێزەوە داوات لێ دەکەین ئەم ئەلتەرناتیڤە قبوڵ بکەن بۆ ئەو ریفراندۆمە بڕیارلێدراوەی ئێستا کە ئێمە باوەڕوامان وایە دەرەنجامی جددی لەگەڵ خۆیدا دێنێت، تەنانەت بەپێچەوانەوە، پاشەکشەکردن لە خواستەکانتان.\nبەڕوانین لەمێژووی گەلی کورد، ئێمە تێدەگەین کە ئێوە ئەم پشنیاری دیالۆگە وەک دوا دەرفەتێک دەبینن، بەڵام ئێمە باوەڕمان وایە، ئەم دەرفەتە بەهای ئەوەی هەیە وەربگیرێت، بەتایبەت لەسەردەمی سەرکەوتنە مێژوویەکەی ئێوەدا دژی داعش، هەماهەنگییەکەی بێ پێشنینە لەنێوان هێزە ئەمنییە عیراقییەکان و پێشمەرگەی کوردستان هەروەها پاڵپشتییەکەی بەهێزی نێودەوڵەتی. لەکۆتایی ئەم پرۆسەیەدا، بەدڵنیاییەوە، پێویستە گفتوگۆکان نەگەنە دەرەنجامێکی قبوڵکراوی هاوبەش یاخود شکستبهێنێت بەهۆی نەبوونی باوەڕ لەبەشی بەغدا، ئێمە داندەنێین بە پێویستی ریفراندۆم دا.\nلەبەرامبەر پابەندبوونی ئێمە بۆ یارمەتیدانی چوارچێوەیەکی جددی بۆ دیالۆگ-وەک ئەلتەرناتیڤێک بۆ دواخستنی ریفراندۆمە بڕیارلێدراوەکە- ئێمە داوای پابەندبوونی ئێوە دەکەین بەم خاڵانەی خوارەوە:\nیەکەم، دانوستاندنەکان لەگەڵ بەغدا وەک بنچینەیەک دەمێنیتەوە بۆ گەیشتن بە لێکتێگەیشتن و دۆزینەوەی رێککەوتنێکی هاوبەش لەسەر پەیوەندی داهاتووی هەرێمی کوردستان و حکومەتی عیراق. ئیتر ئەگەر ئەمە بەمانای فیدراڵیزمێکی راستەقینەبێت یان فۆڕمەکانی دیکەی کۆنفیدراڵی یاخود سەربەخۆیی، دەبێت ئەمە لەڕێگەی دانوستاندانی ئاشتییانەوە بێتە دی.\nدووەم، هەرێمی کوردستان و پێشمەرگەی کورد بەرەوام دەبن لە مانەوەیان وەک هاوبەشێکی گرنگ لە ناو هاوپەیمانی نێودەوڵەتی بۆ بەرەنگاربوونەوەی داعش، پاراستنی پاڵپشتی گونجاوی هاوپەیمانان، هەروەک بەردەوام دەبن لە هەماهەنگییە مێژووییەکەتان لەگەڵ هێزە ئەمنییە عیراقییەکان. ویلایەتە یەکگرتووەکانی ئەمەریکا پلانێک دادەنێت بۆ خێراکردنی هەوڵەکانی خۆمان بۆ پاڵپشتییکردنی میکانیزمەکانی ئەمنیی هاوبەش، بەتایبەتی لە ناوچەکانی وەک شەنگال، کە دوای داعش بە ناسەقامگیریی ماوەتەوە. ئێمە دەبێت بە هاوبەشیی کاربکەین بۆ دڵنیابوون لە سەقامگیریی ئەو ناوچە هەستیارانە.\nسێیەم، سنورەکانی هەرێمی کوردستانی عیراق لەڕێی دانوستاندن لەگەڵ بەغدا دیاریی دەکرێن، هاوتا لەگەڵ پرۆسەکان کە لەماددەی 140 دیاریی کراوە. ویلایەتە یەکگرتووەکان لەگەڵ نەتەوە یەکگرتووەکان و بەهەماهەنگیی حکومەتی عیراق پاڵپشتی دەکات بۆ خێراکردنی پرۆسەکە بۆ چارەسەرکردنی ئەو کێشانە بەدانانی خشتەیەکی کاتیی وەک لەسەرەوە باسکراوە.\nچوارەم، ئێمە پێشبینی ئەوە دەکەین کە ئێوە بەردەوام من لە هەوڵەکانتان بۆ هاوکارییکردن لەگەڵ حکومەتی ئێستای عیراق کە لەلایەن سەرۆک وەزیرانی حەیدەر عەبادی سەرۆکایەتی دەکرێت، لەنێویاندا بەشدارییکردن لە هەڵبژاردنەکانی 2018، هەروەها کاریگەرییەکی پۆزەتیڤتان هەبێت لەکاتی پێکهێنانی حکومەتی نوێ دوای ئەو هەڵبژاردنانە. دەوڵەتمەداریی و سەرکردایەتیی ئێوە لەم ماوەی دوای-داعشە جەوهەرییە دەبێت بۆ تەواوی هەرێمەکە.\nهاوتا لەگەڵ ئەم چوارچێوەی کارە بۆ دانوستاندنەکان، ئێمە پاڵپشتی و ئاسانکاریی دەکەین بۆ چارەسەرکردنی ئەم پرسانە لەماوەی یەک ساڵدا:\n1-\tجێبەجێکردنی رێککەوتنێکی مانادار بۆ دابەشکردنی هێز و داهات.\n2-\tجێبەجێکردنی ماددەی 140.\n3-\tبۆ جێبەجێکردنی پرسەکانی دیکەی وەک پێشمەرگە، فڕۆکەوانیی مەدەنی، نوێنەرە دیبلۆماتییەکان...هتد.\nئێمە بڕوامان وایە ئەم نامەیە و بڕیاری ئازایانەی ئێوە بۆ قبوڵکردنی ئەم ئەڵتەرناتیڤە دەرفەتێکی مێژوویی دەخوڵقێنێت لەنێوان ویلایەتە یەکگرتووەکان، هەرێمی کوردستان و حکومەتی عیراق لەسەردەمی قوربانی و سەرکەوتنە هاوبەشەکانماندا لەدژی داعش. لەبری ویلایەتە یەکگرتووەکانی ئەمەریکا، سەرۆک دۆناڵد جەی. ترەمپ و تێکڕای ئەندامانی ئاسایشی نیشتمانیمان، ئێمە شەرەفمەندین بە کارکردن لەگەڵ ئێوەدا.\n➕ ئەم بابەتە لەلایەن: (هاوڕێ باخەوان)ەوە لە: Oct 14 2017 10:04AM تۆمارکراوە


باس لە كۆكردنەوەی بەڵگەكان دەكات دەست پاكی هەرێم: لێكۆڵینەوە لەسەر بردنەدەرەوەی شەش ملیار یورۆ دەكەین – تۆڕی میدیایی خەڵک\n2020/05/25 - 1:00 PM\nسەرۆكی دەستەی دەست پاكی لەهەرێمی كوردستان دەڵێت” سەبارەت بە دەنگۆی ناردنەدەرەوەی بڕی شەش ملیار یۆرۆ لەهەرێمی كوردستانەوە بۆ دەرەوەی وڵات، لە ئێستادا بەڵگەكان بەشێكی لای ئەوانە و بەشێكی لای داواكاری گشتییە، بۆ ئەوەی بزانین ئەو دەنگۆیەش ڕاستە یان نا، لەقۆناغی كۆكردنەوەی زانیاری و لێكۆڵینەوەدان.\nحاكم ئەحمەد ئەنوەر سەرۆكی دەستەی دەست پاكی لە هەرێمی كوردستان بە دەنگی ئەمریكایی ڕاگەیاندووە”حكومەتی هەرێم گرنگی بەباتی بردنەدەرەوەی شەش ملیار یورۆ داوە داوایان كردووە لێكۆڵینەوەی سەرەتایی بكەین، هیچ فشارێكمان لەسەر نییە بەپێچەوانەوە هەموو لایەك تەئكیدلەسەر ئەوە دەكەنەوە بابەتەكە لێكۆڵینەوەی تێدا بكرێت و ڕاستییەكان ئاشكرا بكرێن، ئێمەش دوای لێكۆڵینەوەكان ئەنجامەكە بۆ ڕای گشتی دەخەینەڕوو.”\nبە وتەی حاكم ئەحمەد ئەنوەر”بابەتەكە لە ڕاگەیاندنەكان بڵاو كرایەوە و لەلایەن پەرلەمانتارێكی بەڕێزەوە كەبەڵگەی دەست كەوتووە، پێش ئەوەی ئەو بابەتە بڵاو ببێتەوە، ئێمە هیچ زانیارییەكمان لەسەر ئەو بابەتە نەبوو، واتە بڵاوبوونەوەی ئەو بابەتە زیاتر لە میدیاكانەوە وروژێنرا، بابەتی بردنەدەرەوەی شەش ملیار یۆرۆ ئاڕاستەی ئێمە نەكراوە، بەڵام دواتر لەلایەن پەرلەمانتارێكی بەڕێزەوە كە لەلیژنەی دەستپاكی پەرلەمان ئیش دەكات بۆی ناردین ، ئێمە دوای ئەوە دەستمان كرد بە بەدواداچوون”.\nسەرۆكی دەستەی دەست پاكی دەڵێت”ئەو كەسەی كە بابەتەكەی وروژاندووەو بەڵگەكانی داوەتە داواكاری گشتی و ئەو لایەنەشی كە تۆمەتباركراون بە ناردنی پارەكە لە هەرێمی كوردستانە، وەتا ئەندازەیەكی باش دەتوانرێت دوای لێكۆڵینەوەیەكی ورد بزانیین ئایا ئەسڵی بابەتەكە چۆنە، چونكە ئەو بڕە پارەیەی كە قسەی لێدەكرێت پارەیەكی زۆرە و دەكاتە 7 تا 8 ملیار دۆلار، حكومەتی هەرێمی كوردستانیش گرنگی داوە بە بابەتەكە و داوای لە لایەنە پەیوەندیدارەكان كردووە، چ ئێمە بین یان داواكاری گشتی، هەموومان بەیەكەوە لێكۆڵینەوەی سەرەتایی بكەین لە بابەتەكە لەگەڵ بوونی بەڵگەكان دەتوانرێت وە لێكۆڵینەوە زیاتر پەرەی پێ ی بدرێت تا دەگاتە ئاستێك كە بەپێی یاسابە ڕێكارەكانی هەرێمی كوردستان مامەڵەی لەگەڵدا بكرێت”.\nحاكم ئەحمەد ئەنوەر پێیوایە “جارێ تەنیا سەرەتای كۆكردنەوەی بەڵگەیە، بەڵام ئەگەر بابەتەكە بچێتە قۆناغی تاوانكارییەوە ئەوە بەدڵنیاییەوە دەستەی دەستپاكی دەزگای پسپۆڕە بەو بابەتە، ئەنجامەكە بۆ ڕای گشتی بڵاودەكاتەوە”.\nحكومەتی هەرێمی كوردستاندەستەی دەستپاكیهەرێمی كوردستان


ئایا عێڕاق دەوڵەتێکی فیدڕاڵییە؟\nنووسینی: عباس سوارە\nدەوڵەت لەڕوی پێکھاتەییەوە بۆچەند شێوازێک پۆلێن دەکرێن کەزیاتر دووجۆری سەرەکی باس دەکرێت وەک دەوڵەتی سادەو دەوڵەتی ئاوێتە.\n١- مەبەست لە (دەوڵەتی سادە )ئەوەیە کەیەک دەسەڵات کاروباری ناوخۆو دەرەوە دەبات بەڕێوە یەک دەستور،یەک دەسەڵاتی یاسادانان، جێبەجێکردن، دادوەری ھەیە بەڵام دەکرێت دوو ئەنجومەنیشی ھەبێت.\n٢-(دەوڵەتی ئاوێتە ) پێکدێت لەیەکگرتنی دوودەوڵەت یان زیاتر کەدابەشکردنی دەسەڵاتەکان دەگۆڕێت بەگۆڕانی شێوازی پەیوەندی نێوان دەوڵەتەکان واتا شێوازی دەوڵەتەکە دەگۆڕێت بەپێی جۆری یەکگرتنەکە. دابەش دەبن بۆچەند جۆرێکی سەرەکی .وەک یەکێتی کەسی،یەکێتی ڕاستەقینە، یەکێتی کۆنفیدڕاڵی، یەکێتی فیدڕاڵی. کەھەریەکەیان شێوازێکە و ئامانجێکی جیاوازی ھەیە . ١-(یەکێتی کەسی) لەنێوان دوودەوڵەت یان زیاتردروست دەبێت یەک سەرۆک سەرۆکایەتی ئەودەوڵەتانە دەکات کەدێنە ناویەکێتیەکە زیاتر پەیوەستە بەسەرۆکی یەکێتیەکە،٢-(یەکێتی ڕاستە قینە) بەھەمان شێوەیە بەڵام بەھێزترە لەیەکێتی کاتی چونکە دەستەیەک سەرۆکایەتی دەکات بۆبەڕێوەبردنی دەسەڵاتی دەرەکی یەکێتیەکە لەنێوان پێکھاتەکان.\n٣- (یەکێتی کۆنفیدڕاڵی) کەلەیەکگرتنی دوودەوڵەت یان زیاتر دروست دەبێت بۆبەدیھێانی ئامانجێکی دیاریکراو بەڵام مەرجی پێکھێانی کۆنفیداڵی ئەوەیە دەبێت ئەودەوڵەتانە کەدێنە ناویەکێتیەکە دەوڵەتی سەربەخۆبن ئەنجومەنێک پێکدەھێنن بۆسەرۆکایەتی یەکێتی کۆنفدرالیەکە.\n٤-( یەکێتی ناوەند-فیدرالی) پێکدێت لەیەکگرتنی دوودەوڵەت یان زیاتر لەچوارچێوەی دەوڵەتێکدا کەئەرکی بەڕێوەبردنی کارە ناوخۆیو دەرەکیەکانی ھەموو پێکھێنەرەکانی لەگەڵ بەڕێوە بردنی بەشێک لەکارە ناوخۆیەکانی دەوڵەتەکان و ئەو بنەما یاسایانە ی کە ئەوجۆرە دەوڵەتانە پشتی پێدەبەستن پەیماننامە نیە بەڵکوو دەستورێکی ناوخۆییە کەمافی سەرپەرشتیکردنی ھەموو تاکەکانی دەوڵەتەکە دەگرێتە ئەستۆی خۆی. کەواتە فیدرالی بەدوو شێوە دروست دەبێت یان لەیەکگرتنی چەند دەوڵەتێکی سادە وەک وڵاتەیەکگرتووەکانی ئەمریکا. یان لە ھەڵوەشانەوەی دەوڵەتێکی سادە بۆچەند ھەرێمو کانتۆنێک دروست دەبێت. وەک عێڕاق. مەبەست لەدروستکردنی یەکێتی فیدڕاڵی بۆ بەدیھێنانی چەند ئامانجێکە لەنێوان پێکھێنەرەکانی، وەچارەسەرێکی مامناوەندە لەنێوان ھەڵوەشانەوەی دەوڵەتێک و چارەسەرکردنی کێشەوداواکاری پێکھاتەکانی ئەودەوڵەتانە کەزیاتر لەگەلێک تیاندا دەژیت و ئاین و مەزھەبی جیاوازیان ھەیە.\nفیدڕالیەت بە واتا ی یەکگرتن وپەیمان دێت لەنێوان چەند گەل و نەتەوەیەک کەمێژویەکی جیاوازیان ھەبێت لەچوارچێوەی یەک دەوڵەتدا بەشێوەیەکی ئارەزومەندانە. چونکە مەرجی سەرکەوتنی سیستەمی فیدرالی ئارەزوی پێکھاتەکانە بۆ ئەویەکگرتنە،ئەگەر باوەڕیان پێی نەبێت سەرکەوتن بەدەست نا ھێنێت؟ ئەگەر باوەڕیشیان بەیەکگرتنەکە ھەبێت ئەوە دەبێتە نمونەیەکی سەرکەوتوو. دەوڵەتی فیدڕاڵی زۆرە لە جیھاندا کەزۆربەیان سەرکەوتنیان بەدەستھێناوە وەک ئەمریکا،ئەڵمانیان، سویسڕا کە یەکێتیەکەیان ئارەزو مەندانەیە . بەڵام بەشێکی دەوڵەتانی فیدڕاڵی شکستخواردوون لەبەر ئەوە یەکێتیەکی ئارەزومەندانەیان نیە بەڵکوو بەشێوەی دیفاکتۆ دروست بوون! کەواتە فیدرالیەت بۆمانەوەی دەوڵەتە بەیەک پارچەیی و لەھەمان کاتدا بۆچارەسەرکردنی کێشەو ململانێی ناوخۆ ی وڵاتە.لێرەدا چەند پرسیارێک پێویستە بکرێت.\n١- ئایا عێڕاق دەوڵەتێکی فیدرالیە بەپێی ئەوپێوەرانە کە دەبێت لەدەوڵەتێکی فیدرالیدا ھەبێت ؟\n٢-ئایا لەعێڕاق ھاوبەشی نیشتیمانی بونی ھەیە؟\n٣-ئایا لە عێڕاق کاربەو دەستوورە دەکرێت کەعێڕاقیەکان بەزۆرینە دەنگیان بۆداوە؟\nلەوەڵامدا دەڵێن نەخێر چونکە ھەتا ئێستا عێڕاق وەک دەوڵەتێکی فیدرالی دەرنەکەوتووە ! ئەوتایبەتمەندیانەی تێدانیە کە دەبێت لە دەوڵەتی فیدرالیدا ھەبێت. دوای پرۆسەی ئازادی عێڕاق ساڵی (٢٠٠٣) دەرفەت ڕەخسا بۆگەلانی عێڕاق بەسودوەرگرتن لەوبارودۆخە تازە کەھاتە پێشەوە وەبەسودوەرگرتن لەڕابردووی ئەو وڵاتە دەکرا سیستەمێکی فیدرالی سەرکەوتوو بنیات بندرێت و عێڕاق ببێتە وڵاتێکی ئارام. پێکھاتەکان بەژداربن لە دەسەڵات و سامانی وڵات بەجۆرێک ھەموویان کاربکەن لەپێناو سەرکەوتنی تەجروبەکە . چونکە عێڕاق وڵاتێکە جەندین گەلو نەتەوەی جیاوازی تێدادە ژیت کە ھەریەکەیان مێژویەکی جیاوازی ھەیە سیستەمی فیدرالی ھەمو پێکھاتەکانی لەناو یەک دەوڵەتدا کۆکردۆتەوە بەھەموجیاوازیەکانیان جونکە فیدرالیەت مۆدیلێکێ باشە بۆئەو جۆرە وڵاتانە. لەحکومەتی فیدرالیدا ھەموپێکھاتەکان پشکیان دەبێت بەپێی قە بارەی خۆیان و لەھەرێم، یان ویلایە تە کانیشدا حکومەتیک دەبێت کەدەستور دەسەڵاتەکانی دیاری دەکات .بۆیە فیدرالیەت سەرکەوتووە لەو دەوڵەتانە کەپێکھاتەکان پشتگیری دەکەن لەوسیستەمە لەھەندێک دەوڵەتیش شکستی خوار دووە کە کە پێکھەکانی پشتگیری لێ ناکەن؟ ھەرچەندە گەلانی عێڕاق زۆرینەیان سەرەتا مەیلیان ھەبوو بۆ فیدرالیەت وتاڕاددەیەک پشتگیریان کردلێی و دەستوری ھەمیشەیی نوسرایەوە دەنگی زۆرینەی گەلانی عێڕاقیشی بەدەستھێنا،دەکرا دەستور بکرێتە بنەمای پێکەوە ژیان وچارەسەرکردنی کێشەکان ھەموو گەلانی عێڕاقیش کۆبکاتەوە؟ بەڵام ئەودەرفەتە ش کەڵکی لێوەر نەگیرا ! بیری تۆڵەکردنەوە،حوکمی تاکڕەوی،خۆزاڵکردنی پێکھاتە یەک بەسەر پێکاتەکانی دی، دەستوەردانی وڵاتان لەکاروباری عێڕاق، ململانێ لەسەر دەسەڵات ڕێگربوو لەسەرکەوتنی ئەزموونی فیدرالی لە عێڕاق . سەرەتاجگەلە پاشماوەکانی ڕژێمی پێشوو کە لەخەونی گەڕانەوەدا بوون بۆ دەسەڵات دژی ئەوئەزمونە بوون . زۆربەی لایەنەکانی دی لایان پەسەند بوو بەڵام زۆری نەبرد لێی پەشیمان بونەوە! بەتایبەت پێکھاتەی سوننە دەیانەویست جارێکی دیکە عێڕاق بخەنەوە ژێر دەستی خۆیان بەوەش ئەودەرفەتە یان لەدەستدا کە ھەرێمێکی ھاوشێوەی کوردستان پێکبھێنن دوای سوننە شیعەکان ھەوڵیاندا دەست بەسەر دەسەڵاتی عێڕاقدا بگرن و خۆیان ئەووڵاتە ببەن.\nھەتائێستا لە عێڕاقدا تەنھا یەک ھەرێم ھەیە کە ھەرێمی کوردستانە ! بەپێی یاسا دەبێت دەوڵەتی فیدرالی لە چەند ھەرێم یان کانتۆنێک پێکبێت کەواتە چەندین کە موکوڕی بەرچاو دەکەون لەسیستەمی فیدرالی عێڕاق کە دەکرێت ئاماژە بەدوو لەو کەمو کوڕیانە بکەین کە زۆر کێشەیان بۆ عێڕاق دروستکردووە ! ١- نەبونی (ئەنجومەنی فیدرالی ) ٢- بونی تەنھا یەک (ھەرێم)لەعێڕاق. لەگەڵ ئەوەدا کەدەستور ڕێگە بە پارێزگاکانی دیکەی عێڕاق دەدات ببنە ھەرێم،ڕێو شوێنی ئەوەشی دیاریکردووە بەڵام ڕێگەیان نەدا ھێچ ھەرێمێکی دیکەلەعێڕاقدا دروست ببێت! ؟ لەچەندپارێزگایەک داواکراوخۆپێشاندانیش کرا لەناوەڕاست وجنوبی عێڕاق بۆ دروستکردنی ھەرێم بەڵام ڕێگەیان پێنە درا! ? ئەوەش زیاتر ئەوە دەسەلمێنێ کە دەسەڵاتدارانی عێڕاق باوەڕیان بە سیستەمی فیدرالی نیە ! دەیانەوێت جارێکی دیکە عێڕاق بەرەو دەوڵەتێکی سادە ببەنەوە و بەھێز ھەرێمی کوردستانیش داگیربکەنەوە ؟ ئەوە ش لە ١٦ی ئۆکتۆبەر تەواو دەرکەوت . ئەزمونی فیدرالی عێڕاق ھاوشێوەی نیە لەجیھاندا بۆیە پێشبینی ئەوەی لێ دەکرێت کە سیستەمی فیدرالی عێڕاق بەردەوام نەبێت یان دەبێتەوەبە دەوڵەتێکی مەرکەزی ھاوشێوەی ڕابردوو یان دەبێت بەچەند پارچەیەک ھاوشێوەی یوگسلافیای جاران ئەوەیان نزیکترە .بۆیە زوو سەرکردایە تی سیاسی کوردستان بەتایبەت سەرۆک بارزانی عێڕاقیەکانیان لەو مەترسیانە ئاگادارکردەوە کە ئەووڵاتە ڕوبەڕوی کارە سات دەبێتەوە . زۆر ھەوڵیداکە عێڕاق لەو مەترسیانە ڕزگاربکرێت وبێتەوە سەرڕێگای یاسایی خۆی وکێشەکان بەپێی دەستورچارە سەر بکرێن و بەپێی دەستور وڵات بچێت بەڕێوە. بەڵام سودی نەبوو بۆیە سەرکردایەتی کورد ستان دەسەڵاتی تاکڕەوی قبوڵ نەکرد بڕیاریدا کە گەلەکەمان لەو بارودۆخە مەترسیدارە ڕزگاربکرێت سود لەدەرفەتەکان وەربگرێت بتوانرێت ئایندەیەکی گەشی بۆ دابین بکرێت مادام عێڕاق نەیتوانی ببێت بەدەوڵەتێکی فیدرالی وشەراکەتی قبوڵ نەبێت باشترین چارەسە ر گە ڕانەوەیە بۆڕای گەلی کوردستان. بۆیە بڕیاری ڕیفراندۆم درا بۆ ھەرێمی کوردستان خەڵکی کوردستان دەنگیاندا بۆ جیابونەوە لەعێڕاق خواستی ئەوگەلە بۆ سەربەخۆیی دەرکەوت. ڕیفراندۆم بوبە وەسیقە یەکی قانونی بەدەست گەلی کوردو بوبەدەستکەوتێکی گەورە ش بۆداھاتوی گەلەکەمان. ئەمەشیان بۆ شارەزایی و بەئەزموونی سەرکردایەتی کوردستان دەگەڕێتەوە کە توانی بڕیارێکی گرنگ بدات بۆ دیاریکردنی چارەنوسی گەلی کورد لەھە رێمی کوردستان . چونکە ھیچ کاتێک سازشی لەسەر مافەکانی گەلی کورد نەکردووەناکات و ڕێگەش نادات مافی بخورێت ھەر مافێکیش بە یاسا ڕێگە پێدراو بێت بۆگەلەکەمان ھیچ ھێزو دەسەڵاتێک ناتوانێت ڕێگری لێ بکات و پەشیمانی بکاتەوە وەک ڕیفراندۆمی .٢٥/٩/٢٠١٧ سەرەڕای ئەو ھەموو کۆسپانەی کە بۆی دروستکرا بەڵام سەرکەوتوانە ئەنجامدرا چونکە مافیکی ڕەوای گەلەکەمان بوو .\nئەم هەواڵە 7591جار خوێندراوەتەوە


ئێران بوونی ئیسرائیل لە ناوچەکە قبووڵ ناکات/کەنداوی فارس ماڵی ئێمەیە - Mehr News Agency\nAP ١٤٠٠ Ordibehesht ٨ ١١:٢٨\nNews Code 37054\nئێران بوونی ئیسرائیل لە ناوچەکە قبووڵ ناکات/کەنداوی فارس ماڵی ئێمەیە\nسەرۆکی زانکۆی باڵای بەرگری نەتەوەیی ئێران وتی: هەمووان ئەبێ بزانن کە بە هیچ لەونێک کۆماری ئیسلامی بوونی سەربازی و تەنانەت ناسەربازی ئیسرائیل لە ناوچەکە تەحەمول ناکات.\nبە ڕاپۆرتی ئاژانسی هەواڵی مێهر، سەردار ئەحمەد وەحیدی سەرۆکی زانکۆی باڵای بەرگری نەتەوەیی سەرلەبەیانی ئەمڕۆ چوارشەممە لە کۆبوونەوەی کەنداوی فارس ماڵی ئێمەیە لە لێدوانێکدا ڕایگەیاند: باس کردن لەسەر کەنداوی فارس گرینگایەتی تایبەتی هەیە.\nناوبراو درێژەی دا: کەنداوی فارس ماڵی ئێمەیە و بە هیچ لەونێک ئامادە بین ئاسایشی بکەوێتە مەترسییەوە، ئەمە ناوچەی ئێمەیە و دەفرایەتی زۆری هەیە کە دەتوانرێت بە هاوکارییەوە لە ئەو بەستێنە کەڵکوەربگرین.\nسەرۆکی زانکۆی باڵای بەرگری نەتەوەیی بە ئاماژە بە دەستێوەردانە نێودەوڵەتییەکان لە ناوچەی کەنداوی فارس وتی: بە دروست کردنی ئاژاوە و دژایەتی لە نێوان وڵاتانی ناوچەکە بوونەتە هۆی ئەوەی کە دۆخەکە بۆ هاوکاری بە باشی نەچێتە پێشەوە. ئێمە ئەبێ بە پەرەپێدانی هاوکارییەکان و دابین کردنی ئاسایشی بەکۆمەڵ لە بەستێنەکانی ناوچەکە کەڵکوەربگرین و زۆر لایەن هەوڵ دەدەن ناوچەکە بکەنە ناوەندی بۆمب و چەک لە حاڵێکدا ئەو هەموو چەکە لە ئێرە پێویست نییە و ناوچەکەی ئێمە دەفرایەتی ئەو هەموو چەکەی نییە. ئەو سیاسەتانە بۆ ناوچەی ئێمە زۆر مەترسیدارە و ناوچەکەی کردووەتە هوماری چەک و چۆڵ.\nناوبراو بە ئاماژە بە هەوڵی هەندێک وڵاتەکان بۆ هەبوونی ئیسرائیل لە ناوچەکە وتی: ئیسرائیل پێی ناوەتە هەر کوێ بووەتە هۆی ئاژاوە و نائارامی و تا ئێستاش هەر ئاوا بووە و هاتنیانیش بۆ ناوچەکە بە دڵنیاییەوە زیانی هەیە. هەوڵەکانی ئیماراتی یەکگرتووی عەرەبی بۆ هێنانی ئیسرائیل بۆ ناوچەکەش ئیدانە دەکەین.\nسەردار وەحیدی وتیشی: هەمووان ئەبێ بزانن کە ژە هیچ لەونێک کۆماری ئیسلامی ئێران نە بوونی سەربازی و نە ناسەربازیی ئیسرائیل لە ناوچەکە تەحەمول ناکات چونکوو بوونی ئەوان هاندەرانەیە و ناوچەکە تووشی پرسی پەراوێزی دەکات.\nناوبراو بە ئاماژە بە هەوڵەکانی کۆماری ئیاسلامی ئێران بۆ ڕووبەڕوو بوونەوەی تیرۆریزم وتی: ئەگەر گیانفیداییەکانی سەردار شەهید سولەیمانی نەبوایە ، ئەمڕۆ دۆخی ناوچەکە جۆرێکی دیکە بوو بەڵام سەردار سولەیمانی توانی ئەو پیلانانە پووچەڵ بکاتەوە و شکستیان بدات و هەمووان ئەبێ ئەوە بزانن کە کۆماری ئیسلامی ئێران بە هێزەوە لە ئاسایشی ناوچەکە بەرگری دەکات.


شەنگال کارەساتێکی لە بیرنەکراو لە مێژوی نەتەوەی کورد و ئێزدییەکان – لڤین پرێس\nلە رۆژی 3 ئابی 2014 داعش هێرشی کردە سەر شنگال. بەپێی ئامارەکانی نەتەوە یەکگرتووەکان، لە کۆمەڵکوژییەکەدا نزیکەی 5 هەزار کوردی ئێزدی لەلایەن داعشەوە کوژراون و بە هەزاران کەسیشیان رفێنراون کە تا ئێستا چارەنوسی هەندێکیان نادیارە.\nهەرچەندە داعش هێرشی کردبووە سەرناوچە سنوریەکانی هەرێمی کوردستان بەڵام لەو کاتەدا مەسعود بارزانی سەرۆکی هەرێمی کوردستان لێدوانێکی بڵاوکردەوە و وتی ئیتر دەبێت قبوڵی بکەین دراوسێیەکی نوێمان هەیە، هەر بۆیە هێزە چەکدارەکانی ئەو ناوچانە کاتێک دراوسێ نوێیەکە هێرشی بۆهێنان پێش جەڵکی سڤیل هەڵهاتن و ئەوەش بووە هۆکاری سەرەکی زۆری ژمارەی قوربانیانی هێرشەکە.\nداعش لە سەرەتای هێرشەکەی بۆسەر ناوچە ئێزدینشینەکان 6هەزار و417 کەسی ئێزدی فڕاند یان کەوتنە ژێر دەستیانەوە بەڵام بە وتەی نوسینگەی رزگارکردنی کوردانی ئێزدیی رفێندراوی دەستی داعش کە ئەمڕۆ بڵاویکردەوە، دەڵێت توانراوە تا ئێستا 3550 که‌س ڕزگار بکه‌ین بکه‌ین له‌وانه 1206-ییان ئافره‌تن ، 339 پیاو ، 1049 مناڵی کچ ، 956 مناڵی کوڕ.\nلە 3ـی ئابی ساڵی 2014دا ژمارەی ئێزدییەکان لە عێراق بە گشتی نزیکەی 550 هەزار کەس بووە، بەڵام بە هۆی هێرشی داعشەوە نزیکەی 360 هەزاریان ئاوارە بوون و، تەنیا 150 هەزاریان گەڕاونەتەوە شنگال.\nنوسینگەی رزگارکردنی کوردانی ئێزدیی رفێندراوی دەستی داعش لە مانگی شوباتی ئەمساڵدا ئاشکرای کردبوو 3 هەزار و 545 لەو رفێندراوانە لە دەستی داعش رزگارکراون، هەزار و 205ـیان ئافرەتن، 339یان پیاون، 2001 رزگارکراویشیان منداڵن. بەوەیش هێشتا دوو هەزار و 768 ئێزدیی رزگارنەکراون کە هەزار و 298ـیان مێن.\nئەو کاتەی چەکدارانی داعش هێرشیان کردە سەر ناوچەی ئێزدییەکان، گوندیک بووە سیمبولی قوربانیەکان و کە ناوی گوندی کۆجۆیە. دوای ئەوەی چەکدارانی داعش گەیشتنە گوندی کۆچۆ دوای چەند رۆژێک لە هێرشکردنە سەر گوندەکەبەشیکی زۆری خەڵکی گوندەکەیان کوشتو بەشیکی دیکەشیان بێسەروشێن بوون.\nبەپێی راپۆرتێکی بی بی سی، چەکدارانی داعش چەند رۆژێک مۆڵەتیان بە دانیشتوانی گوندی کۆچۆ داوە مسوڵمان ببن، دوای تەواوبوونی مۆڵەتەکە و رەتکردنەوەی داواکاری چەکدارانی داعش، رێکخراوەکە بڕیاریاری خۆیداوە\nهەندیک زانیاری باس لەوە دەکەن لە هەموو هێرشەکەی داعشدا بۆ سەر گوندەکە نزیکەی 520 پیاو و 510 ژن کوژراون و بێسەروشوێن کراون.\nهەندێک سەرچاوەش باس لەوە دەکەن گوندەکە ژمارەیان 1740 كەس بووە، لە کۆمەڵکوژییەکەی داعشدا 480 پیاو کوژراوە و تا ئێستاش چارەنووسی زیاد لە 500 کەسیان دیار نییە.\nلە هەزار و 100 ساڵدا ئێزدییەکان تووشی 74 فەرمان بوون کە مەبەستیان لە فەرمان هەڵمەتی کۆمەڵکوژکردنیانە لە لایەن ئەو هێزانەی لە ناوچەکەدا دەسەڵاتداربوون، ئێزدییەکان بەهۆی ئەو فەرمانانەوە هەمیشە پاڵیان داوەتە چیای شەنگالەوە هەر بۆیە ئەو چیایە وەک پیرۆزیەک دەبینن لەبەر ئەوەی لە فەرمانەکاندا پاراستونی.


لاپەرەی تایبەت بە مەسەلە کۆمەڵایەتی و هەڵس و کەوتەکانی نێو کۆمەڵگای جیهانی بە گشتی\n" زیارەت گاکانی شاری مهاباد "\nلە شاری مهاباد و دەورو بەری ئەو شارە هەزارگەلێک هەن کە جار جار دەمی پاش نیوەڕۆ لە رۆژەکانی چوار شەممە خەڵک دەچنە زیارەتی ئەو چاکانە .خودی مەزارەکان خاوەنی جێگەوپێگەی مەزن نین بەڵکوم سادەو ئاسایین .تاقمێک لەو مەزارانە ناسراون خاوەن کەسایەتیەکی دیارن و\nبۆچی گه‌نجان واز له جگه‌ره ده‌هێنن و ڕوو ده‌که‌نه کێشانی نێرگه‌له؟ تاهیر عەبدوڵڵا پوور\nنێرگه‌له کێشان دیارده‌یه‌کی زۆر بڵاوه به تایبه‌ت له ناو گه‌نجاندا، که ئه‌مه دیارده‌یه‌کی زۆر ترسناکه له ناو کۆمه‌ڵگای ئێمه‌دا ، زۆر له گه‌نجان واز له کێشانی جگه‌ره ده‌هێنن و ڕوو ده‌که‌نه کێشانی نێرگه‌له به بیانوی ئه‌وه‌ی زیانه‌کانی نێرگه‌له که‌متره له جگه‌ره کێشان، سه‌ره‌ڕای ئه‌وه‌ی هه‌ندێ له گه‌نجان زیانه‌کانی نێرگه‌له ده‌زانن\nحاجی مەلیک شاباز کێ بوو. ئامادەکردنی رەحمان ئیبراهیم زادە.\nبەباوەری زۆر کەس مالکوم ئیکس لە رۆژی هەشتی مارسی 1964 دا بە جوودابوونە لە رێکخراوی ئومەتی ئیسلام حوکمی مەرگی خۆی ئیمزا کردووە. ناوی مالکوم ئیکس لە نێوان ساڵەکانی 1955 تا 1965 دا لە گەڵ ناوی مارتین لوترکینگ و رەزا پاکس دەهات کە ئەندامی جوانی جوولانەوەی مەدەنی رەشپێستەکان بوون،\nهەندێ لە مامۆستایان .. داوای ئەرکێکی لە توانابەدەر لە منداڵان دەکەن. رەزا شوان\nThere was a problem loading image 'images/zmani_Al25in.jpg'\nلە مانگی رابردوودا، سێ و چوار جار لە نووسینگەی جوانووسی ( جەباری ) دا ، کە دەکەوێتە سەر رێی ( کەرکوک ـ هەولێر ) لە گەڕەکی رەحیماوا لە شاری کەرکوک .. لەگەڵ برایانی جوانووس و نووسەرم ، کاک عەبدولستار جەباری و مامۆستا ئەسعد دا دانیشتبووم .. دوو جار بەڕێکەوت کۆمەڵێک منداڵی کچ و کوڕی چاوگەشم بینی،\nمنداڵانى بەرپرسان و دەسەڵات دارانى و ڵاتەکەم گوناحن، لەبەر نەبوونى زۆربەیان نەخوێندەوارن.\nکارزان کۆیى. خاونى بەرهەمەکانى زەیتونى ئاوا\nئاى کە منداڵانى بەرپرسى وڵاتەکەم گوناحن، لەبەر نەبوونى زۆربەیان نەخوێندەوارن، بەیانیان زوو لەخەو هەڵدەسن، هێشتا تێر خەو نەبوون ئەو بەدبەختانە دەچن سەرەى نان دەگرن،\n"جهاد النکاح" کەڵک وەرگرتنی جینسی لە ژنانی تونسی لە شەڕی سووریەدا! وەرگێڕانی بۆ کوردی: حەسەن ئەهوەن\nکاتێک بە خۆ ئاور تێبەردانی لاوێکی کرێکار لە وڵاتی تونس، ئاپۆڕەیەک لە نارەزایەتی‌و شۆڕشەکان، ناوچەکانی باکووری ئەفریق‌و رۆژهەڵاتی ناوەراستی گرتەوە، چاودێرانی سیاسی، تێکۆشان‌و خەباتی خەڵکی ئەو وڵاتانەیان، بە مەبەستی دەستەبەر کردنی ژیانێکی باشتر شێرۆڤە دەکرد.\nگۆرستان. لوقمان زەهرایی\nئه‌مشۆ بوو. ئه‌حمه‌د مه‌كڵاوه‌یی\nبێ هه‌لوێستی! ، نزار کوێستانی\nبەرێزان و خۆشەویستان، خزمان و دۆست و ئاشنایان\nئه‌وانه‌ی هه‌میشه له دڵی نه‌ته‌وه‌كه‌یاندا زیندوون.\nله "هه‌ڵه‌بجه"دا چ ڕوویدا؟ ئه‌و ڕۆژه‌ی جیهان فرمێسکی هه‌ڵوه‌راند\nتاوانی خنکاندنی شارێک. قادر وریا\nعومەری خاوەر كێ بوو؟ هاوڵاتی – كاوە شێخ عەبدوڵڵا\nبۆ هه‌ڵه‌بجه‌ی شه‌هید. ئه‌حمه‌د مه‌كڵاوه‌یی\nپەڕەى 52 لەکۆى 58 پەڕەدا


پارەى هێڵە ئاسنینەکانى کوردستان کە وەزیرى ئاوەدانکردنەوە بەڵێنى دروستکردنیداوە کێ دەیدات؟\n15:25 سێ شه‌ممه 10 ئه‌یلول 2019\nچەند مانگێکى کەم بەسەر پێکهێنانى حکومەتى نوێى هەرێم تێپەڕیوە و ئەوەى بۆتە جێگەى سەرنجى هاووڵاتیان و ناوەندە میدیاییەکان بەڵێنە زۆرەکانى بەشێک لە وەزیرەکانى کابینە نوێکەیە، بەتایبەت لەم ماوەیەدا بەڵێنەکانى وەزیرى ئاوەدانکردنەوەى هەرێمى کوردستان بۆ دامەزراندنى هێڵى ئاسنین لەنێوان پارێزگاکانى کوردستان زۆرترین مشتومڕى لێکەوتەوە.\nوتەبێژى وەزارەتى ئاوەدانکردنەوەى حکومەتى هەرێم بەستنەوەی شارەکانی هەرێمی کوردستان بە هێڵی ئاسنی بە یەکێک لە ئامانجەکانی وەزارەتەکەیان دەزانێت و ئاماژە بەوە دەکات بڕیارە لە ماوەی چوار ساڵی داهاتوودا ئەو پلانە جێبەجێ بکرێت.\nمەریوان حەسەن، وتەبێژی وەزارەتی ئاوەدانکردنەوەی حکومەتی هەرێمی کوردستان، بەناس کوردی ڕاگەیاند :”درووستکردنی هێڵی ئاسنی لە هەرێمی کوردستان، یەکێکە لە پلانە ستراتیژییەکانی چوار ساڵەی وەزارەتی ئاوەدانکردنەوە”.\nوتیشی، پلانەکە لە ئێستادا ئاراستەى ئەنجوومەنی وەزیران کراوە بە مەبەستی پەسەندکردنی و تەرخانکردنی بودجەی پێویست.\nهاوکات شارەزایەکى بوارى ئابورى عێراق پڕۆژەی پەرەپێدان بە هێڵی ئاسنی لە هەموو عێراق بە یەکێک لە پلانە ستراتیژییەکانی حکومەتی عێراق ناودەبات و ئاماژە بەوە دەکات، بەهۆی شوێنی جوگرافی عێراقەوە کە وەک پردێکە لە نێوان خورهەڵات و خۆرئاوا، تورکیا و قەتەر و کوێت پێشنیازی درووستکردنی هێڵی ئاسنیان کردووە بە مەبەستی بەستنەوەی کەنداوی عەرەبی لەڕێگەی عێراق و هەرێمی کوردستان بە ئەوروپاوە.\nهومام شەماع، شارەزای بواری ئابووری، بۆ ناس کوردى روونکردەوە، ئەو پڕۆژەیە بە پارەی وڵاتانی قەتەر و ئیمارات درووستدەکرێت، ئەو وڵاتانەش کۆی ئەو گوژمەیە کە تەرخانی دەکەن لە ماوەی پێنج ساڵدا دەتوانن بەدەستی بهێننەوە لە داهاتی پڕۆژەکە.\nئەو ئابووریناسە ئاماژەی بەوەکرد، هێڵە ئاسنییەکەی عێراق کە وڵاتانی کەنداو بە ئەوروپا دەبەستێتەوە دەبێت بە هەرێمی کوردستاندا تێپەڕێت، بۆ ئەو کارەش بەپێویستى دەزانێت ڕێککەوتنی ئابووری و سیاسی لەگەڵ حکومەتی هەرێم، ئەنجام بدرێت.


می 13, 2021 – رادیو ده‌نگی ئازادی و یه‌كسانی\nهەڵکشانی قوربانیانی سێڤیلی شه‌ڕ لە غەزە و ئیسڕائیل\nپاش چەند رۆژ تێکهەڵچوونی نێوان ئێسرائیل و گرووپە ئیسلامییەکانی “کەرتی غەزە“ زیاد لە 75 کەس کوژراون و 400 کەسیش بریندار بوون. لە نێوان کوژراوەکان دا 17 کەسیان منداڵن. هێرشی ئیسڕائیل بۆ سەر کەرتی غەزەو موشەک هاویشتنانەکانی گرووپە ئیسلامییەکانی حەماس …\nهێرشی خوێناوی بۆ سەر کەمپێکی پەناخوازان لە لیبی\nرۆژی چوارشەممە 22ی مانگی گوڵان، لە ئاکامی هێرشێکی ئاسمانی بۆ سەر کەمپێکی پەناخوازان لە نزیک ترابلۆسی پێتەختی لیبی زیاد لە چل کەس کوژران و هەشتا کەسیش بریندار بوون. کاربەدەستانی لیبی لە …\nبرینداربوونی هاووڵاتییه‌كی خه‌ڵكی سه‌رده‌شت به هۆی ته‌قینه‌وه‌ی مین\nڕۆژی چوارشەممە ٢٢ی گوڵان، هاووڵاتییەک بە ناوی “عەبدوڵڵا سەرئەفراز“، خەڵکی گوندی “تووە“ی سەر بە شاری سەردەشت، بەهۆی تەقینەوەی مین بە سه‌ختی بریندار بوو. به پێی ڕاپۆرته‌كان، ئەو هاووڵاتییە لە نزیکیی گوندی “بنە خەلەف” و “تووە“، …\nسه‌پاندنی حۆكمی ٤٠ ساڵ زیندان به‌سه‌ر هاووڵاتیه‌كی خه‌ڵكی پیرانشار\nڕۆژی چو‌ارشه‌ممه ٢٢ی گوڵان، هاووڵاتییه‌ك به ناوی “محه‌ممه‌د مورادی” خه‌ڵكی گوندی “قه‌بر حسێن“ی سه‌ر به شاری پیرانشار به تۆمه‌تی “هه‌ڵگرتنی چه‌ك” له ڕێگه‌ی ئه‌ندامه‌تی له یه‌كێك له حیزبه نه‌یاره‌كانی ڕژیم، به ٤٠ ساڵ زیندان و …\nبانگهێشتی چالاكی كرێكاری “مه‌حموود ساڵحی” بۆ دادگای ڕژیم له شاری سه‌قز\nڕۆژی سێشه‌ممه ٢١ی گوڵان، چالاكی كرێكاری به ناوبانگ و خه‌ڵكی شاری سه‌قز “مه‌حموودی ساڵحی” بۆ له‌قی ٣ی دادسه‌رای ئه‌و شاره بانگێشت كرا. به پێی ئه‌م ئێبلاغییه “مه‌حموود ساڵحی” ئه‌بی له ماوه‌ی پێنج ڕۆژه بۆ …\nڕۆژی چوارشه‌ممه٢٢ی گوڵان، كۆمه‌ڵێك له كرێكارانی قه‌راردادی كاتی نه‌وت له‌ناوچه‌ی تایبه‌تی پێترۆشیمی عه‌سه‌لوویه، له ناڕه‌زایه‌تی به به‌رێوه‌نه‌چوونی گه‌ڵاڵه‌ی ڕیزبه‌ندی پیشه‌كان، له به‌رانبه‌ر بینای به‌ڕێوبه‌رایه‌تی ڕێكخراوی ناوچه تایبه‌ته‌كانی ئابووری، ده‌ستیان دایه …\nناڕه‌زایه‌تی كرێكارانی كارخانه‌ی ڕه‌نگ سازی پامچاڵ\nكرێكارانی كارخانه‌ی ڕه‌نگ سازی پامچاڵ له شاره‌كی سه‌نعه‌تی قه‌زوین، ڕۆژی چوارشه‌ممه ٢٢ی گوڵان، له ناڕه‌زایه‌تی به په‌رداخت نه‌كردنی داخوازییه‌كانیان ده‌ستیان دایه كۆبوونه‌وه‌ی ناڕه‌زایه‌تی. به پێی ڕاپۆرته‌كان، كرێكارانی ئه‌م ناوه‌ونده ماوه‌ی …\nناڕه‌زایه‌تی كرێكارانی كانزای جووبجی ڕامهۆرموز\nڕۆژی چوارشه‌ممه ٢٢ی گوڵان، كۆمه‌ڵێك له كرێكارانی كانزای جووبجی ڕامهۆرموز و خه‌ڵكی گونده‌كانی ئه‌م ناوچه‌یه، له ناڕه‌زایه‌تی به داخرانی ڕێگه‌وبانه‌كانی گوازتنه‌وه‌ی ماشینه زه‌به‌ڵاحه‌كان، له به‌رانبه‌ر ئۆستانداری خووزستان كۆبوونه‌وه‌ی ناڕه‌زایه‌تییان به‌ڕێوه‌برد. …\nمانگرتنی كرێكارانی شیركه‌تی له‌به‌نیاتی پاژه‌ن\nكۆمه‌ڵێك له كرێكارانی شیركه‌تی له‌به‌نی پاژه‌ن له نه‌سیم شاری تاران، له ناڕه‌زایه‌تی به په‌رداخت نه‌كرانی حه‌قده‌ست و مه‌زایاكانیان، له‌نێو كارخانه ده‌ستیان له كار كێشا و كۆبوونه‌وه‌ی ناڕه‌زایه‌تیان به‌ڕێوه‌برد. به پێی …\nدرێژەی مانگرتنی کرێکارانی سیمانی “جۆین”\nرۆژی چوارشەممە 22ی مانگی گوڵان، کرێکارانی سیمانی “جوێن” هەڵکەوتوو لە ئوستانی خۆراسانی رەزەوەی، بۆ چەندمین رۆژی بەردەوام درێژەیان بە مانگرتنەکەیان دا. کرێکارانی مانگرتووی سیمانی “جوێن” خوازیاری بە کردەوە دەرهێنانی گەڵالەی “ریزبەندییە پیشەییەکانن” و تا ئێستا چەندین جار …


قاسمی: مێژووی ھاوچەرخ پڕیەتی لە چالاکیی نایاسایی باڵوێزخانەکانی ئەمریکا - SAHAR KURDISH (Sorani)\nقاسمی: مێژووی ھاوچەرخ پڕیەتی لە چالاکیی نایاسایی باڵوێزخانەکانی ئەمریکا\nJul 11, 2018 21:19 Asia/Tehran\nوتەبێژی وەزارەتی کاروباری دەرەوەی کۆماری ئیسلامیی ئێران لە کاردانەوەیەک دا لە ھەمبەر بانگەشە دژی ئێرانییەکانی وەزیری دەرەوەی ئەمریکا ڕایگەیاند : ھێنانە ئارای بوختانگەلی دژی چالاکیە دیپلۆماسییەکانی ئێران، ھەوڵێکی دیکەیە لە لایەن ئەمریکاوە بۆ تێکدانی پەیوەندییە دەرەوەییەکانی تاران.\nمایک پەمپێئۆ وەزیری دەرەوەی ئەمریکا بە ھێنانە ئارای کۆمەڵێک بانگەشەی بێ ناوەڕۆک و پوچەڵ، باڵوێزخانەکانی ئێرانی بە دەستوەردان لە کاروباری وڵاتانی میواندار تۆمەتبار کرد.\nبە پێی ڕاپۆرتی ئیرنا، بەھرام قاسمی وتەبێژی وەزارەتی کاروباری دەرەوەی کۆماری ئیسلامیی ئێران ئەمڕۆ چوارشەممە وێڕای ڕەت کردنەوەی بانگەشەکانی وەزیری دەرەوەی ئەمریکا وتیشی:مایک پەمپێئۆ لە حاڵێکدا ئاوا بوختانێکی بێ بنەماو پوچەڵ دژی کۆماری ئیسلامیی ئێران دێنێتە ئاراوە، کە بەڵگەی جۆربەجۆری زۆر سەبارەت بە شۆڤاری و ھەوڵی تێکدەرانەی باڵوێزخانەکانی ئەمریکا بە سەدان کادێری سەربازی و ئاسایشتییەوە لە قەواخی دیپلۆمات دا لە لە لایەن سەرچاوە جۆربەجۆرەکانەوە بڵاو بوونەتەوە.\nبەھرام قاسمی وتەبێژی وەزارەتی کاروباری دەرەوەی کۆماری ئیسلامیی ئێران وتیشی: مێژووی ھاوچەرخ پڕیەتی لە چالاکیی نایاسایی و بە پێچەوانەی داب و نەریتی نێونەتەوەیی ، باڵوێزخانەکانی ئەمریکا لە مەڕ تێکدانی پەیوەندیی وڵاتانی میواندارو دەستوەردان لە کاروباری نێوخۆیی ئەو وڵاتانە.\nوتەبێژی وەزارەتی کاروباری دەرەوەی کۆماری ئیسلامیی ئێران جەختی لە سەر ئەوەش کردووەتەوە کە : باڵوێز خانەی کۆماری ئیسلامیی ئێران لە چوارچێوەی کۆنوانسیۆنە نێونەتەوەییەکان و لە ئاراستەی گەشە پێ دانی پەیوەندیی دۆستانەو گەرم و گوڕیان لەگەڵ وڵاتانی میوانداریاندا چالاکی دەنوێنن.


بە ناردنی پەروەندەی ٨ هاووڵاتیی کورد بۆ دادستانی تاران، ئەگری لەسێدارە دانیان لەئارادایە\n14:14 - 6 July 2018\nهەنگاو: بەرپرسێکی دەزگای دادوەریی ئێران ناردنی پەروەندەی هەشت تۆمەتبار بە ئەندامەتی داعشی کە هەموویان خەڵکی پارێزگای کرمانشان بۆ دادستانی و هەروەها نزیک بوونی بەڕێوەچوونی حوکمی سێدارەی ئەو ٨ کەسەی ڕاگەیاند.\nموسا غەزەنفەرئابادی، سەرۆکی دادگای شۆڕشی تاران ئەمڕۆ هەینی (١٥ی پووشپەڕی ٢٧١٨ / ٦ی ژوئیەی ٢٠١٨) بە ماڵپەڕی حکومەتی تەسنیمی ڕاگەیاندووە کە ” حوکمی سێدارەی ٨ تیرۆریستی داعشی کە لە هێرش بۆ سەر بینای پەرلمان و قەبری خومەینی ڕۆڵیان هەبووە، بە مەبەستی جێبەجێکردن ڕەوانەی دادستانی کراوە.\nناوبراو لە دریژەدا وتوویە کە حوکمی ئەو کەسانە دوای پەسەندکران لەلایەن سەرۆکی دەزگای دادوەرییەوە جێبەجێ دەکرێت.\nموسا غەزەنفەرئابادی، سەرۆکی دادگای شۆڕش کە ٢٣ی بانەمەڕێ ئەمساڵ ڕایگەیاندبوو ٨ کەس لە تۆمەتبارانی هێرش بۆ سەر بینای پەرلمان و قەبری خومەینی حوکمی سێدارەیان بەسەردا سەپێندراوە، ڕایگەیاند کە ڕؤژی دووشەممە ٢١ی جۆزەردان (١١ی ژوئەن) حوکمەکەیان لەلایەن دیوانی بەرزی وڵاتەوە پشتڕاست کراوەتەوە.


سەرۆکی پەرلەمان: فراکسیۆنەکانی پەرلەمان دەتوانن بگەنە سازان\n27/07/2015 02:21:00 م\nلە کۆبوونەوەی دەستەی سەرۆکایەتی پەرلەمانی کوردستان و سەرۆکی فراکسیۆنەکان، جەختکرایەوە لەسەر بەردەوامی کۆبوونەوەکان و هەوڵدان بۆ گەیشتن بە ڕێگەچارەیەکی گونجاو لە پرسی سەرۆکایەتی هەرێمی کوردستان، لە تەوەرێکی تری کۆبوونەوەکەدا پرسی بەزاندنی سەروەری خاکی هەرێمی کوردستان لەلایەن فڕۆکە جەنگییەکانی تورکیاوە گفتوگۆی لەبارەیەوە کرا.\nئەمڕۆ دوو شەممە، ٢٧-٧-٢٠١٥ د.یوسف محەمەد سادق سەرۆکی پەرلەمان و فەخرەدین قادر سکرتێری پەرلەمان لەگەڵ سەرۆکی فراکسیۆنەکان و لیژنەی یاسایی پەرلەمان کۆبوونەوە.\nلەسەرەتای کۆبوونەوەکەدا، د.یوسف محەمەد سادق، سەرۆکی پەرلەمان باسێکی لە کێشە و گرفتەکانی بەردەم ڕێکەوتنی لایەنە سیاسییەکانی کرد لە گەیشتن بەڕێگە چارەیەکی گونجاو لە یاسای سەرۆکایەتی هەرێمی کوردستان و لەو بارەیەوە وتی "پێویستە شانبەشانی کۆبوونەوەی لایەنە سیاسییەکان، فراکسیۆنەکانی پەرلەمانیش لەناو پەرلەماندا لە گفتوگۆدابن بۆ چارەسەرکردنی پرسی سەرۆکایەتی هەرێمی کوردستان، چونکە پەرلەمانی کوردستان مەرجەعی سەرەکی هاوڵاتیانی هەرێمی کوردستانە و فراکسیۆنەکانیش لەو پرسەدا دەتوانن بگەنە ئەنجام.\nلەبەشێکی تری کۆبوونەوەکەدا، دەستەی سەرۆکایەتی و سەرۆکی فراکسیۆنەکان پشتیوانیان لە بەیاننەمەکەی پەرلەمانی کوردستان کرد کە بۆ ئیدانەکردنی بەزاندنی سنووری هەرێمی کوردستان لەلایەن فڕۆکە جەنگییەکانی تورکیاوە لە چەند ڕۆژی ڕابردوودا بڵاوی کردەوە.\nبڕیاردرا کۆبونەوەکانی لیژنەی یاسایی و سەرۆکی فراکسیۆنەکان لەکاتی گونجاودا بەردەوامییان هەبێت تا هەمو لایەنەکان دەگەنە رێگە چارەیەکی گونجاو.


ناوه‌ڕۆكی كۆبوونه‌وه‌ی مه‌كته‌بی سیاسی پارتی ئاشكرا كرا - پرس میدیا\nHome سڵایدشۆو كوردستان گرنگ هەواڵ ناوه‌ڕۆكی كۆبوونه‌وه‌ی مه‌كته‌بی سیاسی پارتی ئاشكرا كرا\nناوه‌ڕۆكی كۆبوونه‌وه‌ی مه‌كته‌بی سیاسی پارتی ئاشكرا كرا\nپرس میدیا 4/19/2020 06:00:00 م سڵایدشۆو, كوردستان, گرنگ, هەواڵ,\nئه‌مڕۆ به‌سه‌رپه‌رشتی مه‌سعود بارزانی مه‌كته‌بی سیاسی پارتی له‌سه‌ر دوو ته‌وه‌ر كۆبووه‌و وته‌بێژی پارتیش ناوه‌ڕۆكی كۆبوونه‌وه‌كه ئاشكرا ده‌كات.\nوتەبێژی پارتی دیموکراتی کوردستان مەحموود محەمەد، به ماڵپەڕی فەرمی حزبه‌كه‌ی راگەیاندووه "کۆبوونەوەكه لەسەر دوو تەوەری سەرەکی بووه، یەکەمیان بارودۆخی عێراق و پێکهێنانی کابینەی حکوومەتی عێراقی فیدراڵ، هەروەها بارودۆخی نێوخۆی کوردستان و ئەو گرژیانەی لە رووی مێدیاییەوە پەیدابوونە، ئەوەی کوردستان هەوڵبدرێ بەرێگەی دیالۆگ چارەسەر بکرێ و بەیەکەوە وەک لایەنی سەرەکی بەشداربووی حکوومەت کێشەکان چارە بکرێن".\nهه‌روه‌ها ئاماژه‌ی به‌وه‌شداوه "گرژیەک هەستی پیدەکرێ بە تایبەت لە سۆشیال میدیاو راگەیاندن، رەنگە هەندێ نیگەرانی لای خەڵک دروستکردبێ و خەڵکیش حەقیەتی نیگەران بێ، چونکە کیشەکان هەر لەو گرژیانەوەیە گەورەتر دەبن، بەڵام وەک هەستکردن بە پرسیارێتی له‌م کۆبوونەوەیەی مەکتەبی سیاسی پارتی بڕیاردرا هەموو ئەو رێکارانە بگرینە بەر بۆ ئەوەی ئەم گرژیانە نەهێڵین و نەهێنە پێش".\nجه‌خت له‌وه‌ش ده‌كاته‌وه "هەوڵەکانی هەموو لایەنە سیاسییەکان لەوە کۆبکەینەوە کە پشتیوانی حکوومەتی هەرێمی کوردستان بین، بۆ سەرکەوتیان لەو ئەرکەی کە لە ئەستۆیانە لە رووبەڕووبونەوەی پرسە تەندروستییەکە و پرسی ئابووریدا لە جیاتی ئەوەی بە شتی لاوەکی خەریک بین و، وزەمان بەمە خەرج بکەین، پێویستە بۆ ئەمە هەوڵبدەین چۆن پشتگیری ئەم حکوومەتە بکەین".\nمەحموود محەمەد سه‌باره‌ت به‌نیگه‌رانییه‌كانی یه‌كێتی ده‌ڵێت "لەگەڵ یەکێتی رێککەوتنی سیاسی و ئیداریمان هەیە، ئەو رێککەوتنانە واژۆ کراون و پێویستە بۆیان بگەڕێینەوە و لەکوێ کێشەیەک هەیە بە دیالۆگ چارەی بکەین، لێکتێگەیشتن بۆ چارەکردنی ئاڵۆزی و کێشەو گرفتەکان بکەین، نەوەک لەرێ سۆشیال و مێدیا و راگەیاندن، کێشەکان دەبێ بە دانیشتن و تەفاهوم پێکەوە چارە بکەین".\nسەبارەت بە دستپێشخەری بۆ کۆبوونەوەی سێ قۆڵی نێوان پارتی و یەکێتی و گۆڕان کە پێشوەختە گۆڕان داوایكردبوو، مەحموود محەمەد دەڵێ "لە راستیدا هەرپێشتریش ئەنجامدانی ئەو کۆبوونەوە سێ قۆڵییە زەروور بوو، بەڵام هەندێ بارودۆخ و دواتریش ئەو رێکارانەی تەندروستی هاتنە پێش، هەندێ پێشهات هاتن و لەیەکتر دوورکەوتینەوە، بۆ پرسی سێ قۆڵی پێشوتریش ئێمە و یەکێتی و گۆڕان باسمان لەو بابەتە کردبوو، پێویست دەکات کە ناوەناوە کۆببینەوە، چونکە ئێمە پێکهێنەری سەرەکی ئەو حکوومەتەین، هەم لە پەرلەمان و هەم لە حکوومەت و هەمیش لە سەرۆکایەتی هەرێم، کەواتە زۆرجار پێویستە ئەم کۆبوونەوانە بکرێن".\nBy پرس میدیا at 4/19/2020 06:00:00 م


ناچارین بە هەڵبژاردن - قەڵەم\nتاریخ ایجاد در پنج شنبه, 09 ارديبهشت 1400 08:56\nبەڵام دەکرێ حاڵەتێکی تر هەبێ ئەویش ئەوەیە خەڵک دەسەڵاتی ناوێ بەڵام لە هەمان کاتدا یان نایەوێ یاخود توانای گۆڕینی نیە. لێرەدا جۆرێک لە ملکەج بوونی داسەپاو بەرامبەر بە دەسەڵات دروستدەبێ کە نە قەبوڵکردنیەتی و نە رەدکردنەوەی.\nئەم دۆخە دەکرێ خراپترین دۆخی مومکین بێت. لەبەر ئەوەی کۆمەڵگا خۆی لە مافی هەڵبژاردن بێ بەری کردووە و لە باری کەسایەتییەوە کەسایەتییەکی دەستەوەستانە.\nدیارە مەرج نیە دۆخیکی لەم چەشنە ئەبەدی بیت، بەڵام هەتا زیاتر درێژە بکێشێ، کەسایەتی کۆمەڵگا زیاتر دەشێوێ. هەڵبژاردن ئەو بڕیارەیە وا دەتوانێ رزگاردەر بێت.\n٢٩ مانگی چواری ٢٠٢١


追加項目が形成 | هەڵەبجە: 30 هەزار گەشتیار روویان لە سەیرانگاکان کردووە\nدواڕۆژ، عەلی حەمە سەعید بە گوێرەی ئامارەکانی بەڕێوەبەرایەتی گشتی تەندروستی #هەڵەبجە# لەماوەی سێ ڕۆژی جەژندا نزیکەی 200 نەخۆش سەردانی نەخۆشخانەکانیان کردووە و هاوکات نزیکەی 30 هەزار گەشتیاریش ڕوویان لە ناوچە گەشتیارییەکانی هەڵەبجە کردووە و هیچ ڕووداوێکی هاتوچۆش تۆمار نەکراوە. بە گوێرەی ئه و ئامارانەی کە لە بەڕێوەبەرایەتی گەشتوگوزاری هەڵەبجە-وە دەست دواڕۆژ کەوتون، لەیەکەم ڕۆژی جەژنی ڕەمەزانەوە تا دوانیوەڕۆی ئەمڕۆ یەکشەممە 17ی حوزەیران، نزیکەی 30 هەزار گەشتیار کە زۆربەیان گەشتیاری عەرەبی پارێزگاکانی ناوەڕاست و باشووری عێراق-ن ڕوویان لە ناوچە گەشتیارییەکان کردووە و زۆربەشیان ڕوویان لە هاوینەهەواری ئەحمەدئاوا و سەرچاوەی زەڵم کردووە. هەروەها بە گوێرەی ئه و ئامارانەی کە لە لایەن بەڕێوەبەرایەتی گشتی تەندروستی هەڵەبجە-وە بەدواڕۆژ دراون، لە ماوەی ئەم سێ ڕۆژەی جەژندا نزیکەی 200 نەخۆش سەردانی نەخۆشخانەی فریاکەوتنی هەڵەبجەیان کردووە کە سێ لە نەخۆشەکان حاڵەتی برینداری بووە بەهۆی یارییە ئاگرینەکانەوە، ژمارەیەکی زۆریشیان بەهۆی زۆرخۆری و تێکچوونی گەدەیانەوە بووە. لەلایەکی ترەوە بەگوێرەی ئامارەکانی بەڕێوەبەرایەتی هاتوچۆی پارێزگای هەڵەبجە، لە گەڵ دەستپێکردنی یەکەم ڕۆژی جەژن تا دوانیوەڕۆی ئەمڕۆ هیچ ڕووداوێکی هاتوچۆ ڕوویان نەداوە، هاوکات هیچ حاڵەێتی شەڕو بریندار بوون لەلایەن پۆلیسی ناوخۆوە تۆمار نەکراوە. #17-06-2018#


كاتی پشوو لە لای نه‌نکی - Ιστορίες για την Ελλάδα\nكاتی پشوو لە لای نه‌نکی Διακοπές με τη γιαγιά\nئۆدۆنگۆ و ئاپیۆ لەگەڵ باوكیان لە شار دەژیان. ئەوان چاوەڕوانی هاتنی پشوویان ده‌کرد. نەك لەبەر ئەوەی قوتابخانە داخرێ، بەڵكو لەبەر ئەوەی ئەوان دەیانهەویست سەردانی نه‌نکیان بكەن. ئەو لە گوندێكی شوێنی ماسی گرتن لە نزیك دەریاچەیەك دەژیا.\nئۆدۆنگو و ئاپیۆ خۆشحاڵ بوون لەبەر ئەوەی كاتی ئەوە بوو که دوبارە سه‌ردانی نه‌نکیان بکه‌نه‌وه. شه‌وی پێشتر که‌ل و په‌له‌کانیان له جانتای هاویشتن و خۆیان ئامادە کرد بۆ گەشتێكی دورودرێژ بۆ گوندەكەی نه‌نکیان. ئەوان خەویان لێ نەكەوت وبە درێژای شەو سەبارەت بە پشوەكە قسەیان كرد.\nبەرەبەیانی زووی رۆژی داهاتو ئەوان بە ئوتۆمبیلی باوكیان بەرەو گوندەكە بەڕێكەوتن. ئەوان به لای چیاكان و ئاژەڵە كێویەكان و كێڵگە چاییه‌کاندا لێیانخوڕی. ئەوان ئوتۆمبیله‌کانیان دەژمارد و گۆرانیان دەگوت.\nدوای ماوەیەك منداڵەكان ماندوو بوون و خەویان لێکه‌وت.\nباوكیان، ئۆدۆنگۆ و ئاپیۆی کاتێک گه‌یشتنه گوندەكە لە خەو هەستاند. ئەوان چاویان به “نیارـ کانیادا”، نه‌نکیان که‌وت كە لەسەر حەسیرێك لەبن دارێك پشووی ده‌دا. نیار-كانیادا به زمانی “لو” بە مانای “كچی گه‌لی كانیادا” دێت. ئەو ژنێكی بە توانا و جوان بوو.\nنیار-كانیادا بە خێرهاتنی كردن و لە خۆشحاڵیان له ژوورەوە دەستی به سەما كردن و گۆرانی گوتن کرد. نەوەكانی زۆر به خۆشحاڵیه‌وه چاوه‌ڕێی ئه‌وه بوون هه‌تا هه‌رچی زووه ئەو دیاریانەی بدەنێ كە لەشارەو لەگەڵ خۆیان هێنابوو. ئۆدۆنگۆ گوتی: “لە پێشدا دیاریەكەی من بكەوە.” ئاپیۆش گوتی: نا، دیاریەكەی من لە پێشدا بكەوە!”\nپاش ئەوەی كە ئەو دیاریەكانی كردەوە، نیار-كانیادا بە پێی داب و نەریتەكانی خۆیان سوپاس و پێزانینی ئاراستە كردن.\nدوایە ئۆدۆنگۆ و ئاپیۆ چوونه ده‌رێ. ئەوان شوێن پەپوولەو باڵندەكان كەوتن.\nئەوان چوونه سەر داره‌کان و لە ناو به‌نداوه‌که‌ش گه‌میان به ئاو ده‌کرد.\nكاتێك كە تاریكی داهات ئەوان بۆ نان خواردنی ئێوارە بۆ ماڵەوە گەڕانەوە. پێش ئەوەی خواردنەكەیان تەواو بكەن خەویان لێ كەوت!\nرۆژی دواتر باوكیان گەڕایەوە بۆ شار و منداڵەكانی لە لای نیار-كانیادا بەجێ هێشت.\nئۆدۆنگۆ و ئاپیۆ لە كاروبارەكانی ماڵەوە یارمەتی نه‌نکیان دا. ئەوان ئاو و داریان ده‌هێنا. ئەوان لە کۆخی مریشكەكان هێلكەكانیان كۆكردەوە و سەوزیەكانیشیان لە باخچەكە لێده‌کرده‌وه.\nنیار-كانیادا فێری نەوەكانی كرد كە چۆن “ئۆگالی” نەرم دروست بكەن و لەگەڵ شۆرباو بیخۆن. ئەو پێشانی دان چۆن “برنجی نارگیلی” دروست بكەن تا لەگەڵ ماسی برژاودا بیخۆن.\nبه‌یانیه‌ک ئۆدۆنگۆ مانگاكانی نه‌نکی بردە دەرەوە تا بیانلەوەڕێنێ. ئەوان بۆ ناو كێڵگەی هاوسێكەیان چوون. وه‌رزێڕه‌که لە ئۆدۆنگۆ تووڕە بوو. ئەو هەڕەشەی لێکرد که مانگاکانی بۆ خۆی ببات، لەبەر ئەوەی بەرهەمەكانی ئەویان خواردووە. لەپاش ئەو رۆژەوە كوڕەكە به‌ڵێنی دا كە جاریكی دیكە مانگاكان کێشه دروست ناكەن.\nرؤژێكی دیكە منداڵەكان لەگەڵ نه‌نکیان چوونه بازار. ئەو کۆگایه‌کی هەبوو كە سەوزە و شەكر و سابونی تێدا دەفرۆشت. ئاپیۆ پێی خۆش بوو نرخی شتەكان بە كڕیارەكان بڵێت. ئۆدۆنگۆش ئەو كەرەستانەی كە كڕیارەكان كڕیبویان بۆیانی دەپێچاوە.\nلە كۆتایی رۆژەكە ئەوان پێكەوە چاییان خواردەوە. ئەوان یارمەتی نه‌نکیان دهدا لە هەژماركردنی ئەو پارانەی كە بەدەستی هێنابوو.\nبەڵام کاتی پشوودان تەواو بوو و منداڵەكان ده‌بێ بۆ شار بگەڕێنەوە. نیار-كانیادا كڵاوێكی بە ئۆدۆنگۆ و بلوزێکی بە ئاپیۆ دا. ئەو خواردنیشی بۆ سه‌فه‌ر بۆ ئامادە كردن.\nكاتێك باوكیان بە دوایاندا هات كە بیانباتەوە، ئەوان نەیاندەویست كە ئەوێ بە جێ بێڵن. منداڵەكان داوایان لە نیار-كانیادا كرد كە لە گەڵیان بۆ شار بچێ. ئەو پێكەنی و گوتی: “من بۆ ژیان کردن لە شاردا زۆر پیرم. من چاوەڕوانی ئێوە دەبم كە سەرلەنوێ بۆ گوندەكەم بگەڕێنەوە.”\nئۆدۆنگۆ و ئاپیۆ زۆر بەگەرمی هەردووكیان لە ئامێزیان گرت و ماڵئاویان لێکرد.\nكاتێ ئۆدۆنگۆ و ئاپیۆ بۆ قوتابخانە گەڕانەوە، ژیانی گوندەكەیان بۆ هاوڕێكانیان باس كرد. هەندێك لە منداڵەكان پێیان وابوو كە ژیان لە شار خۆشه. هێندێکیشیان پێیان وابوو گوند خۆشتره. بەڵام له هه‌مووی گرینگتر ئه‌وه بوو که گشتیان پێیان وابوو که ئۆدۆنگۆ و ئایپۆنه‌نکێکی زۆر باشیان هه‌یه.\nتۆڵەستاندنەوەی رێنیشانده‌ری هه‌نگوین خوشكەكەی ڤوزی گوتی مۆزەكانی نه‌نک


زانیاری نوێ له‌سه‌ر ته‌ندروستی سه‌رۆك وه‌زیرانی به‌ریتانیا ئاشكرا ده‌كرێت\nبۆریس جۆنسن به‌هۆی توشبونی به ڤایرۆسی كۆرۆنای نوێ برایه نه‌خۆشخانه و له‌وێش به‌هۆی خراپبونی باری ته‌ندروستییه‌وه گواسترایه‌وه بۆ یه‌كه‌ی چاودێری چڕی، له ئێستادا باس له‌وه‌ده‌كرێت ته‌ندروستی جێگیره.\n"ئۆڵیڤه‌ر داودن" وه‌زیری رۆشنبیری رۆژی پێنج شه‌ممه وتی: "ره‌وشی ته‌ندروستی بۆریس جۆنسن به‌ره‌و باشبون ده‌چێت و دۆخی جێگیره و هه‌ستاوه‌ته سه‌ر پێ و له‌گه‌ڵ ستافی پزیشكی ده‌دوێت".\nپێشتریش دۆناڵد ترامپ سه‌رۆكی ئه‌مه‌ریكا وتی: "واپێده‌چێت بۆریس جۆنسن ئێستا باشتر بێت".\nله‌وكاته‌وه سه‌رۆك وه‌زیرانی به‌ریتانیا له یه‌كه‌ی چاودێری ته‌ندروستی چڕدایه، حكومه‌تی بریتانیا رووبه‌ڕوی دوو بابه‌تی گرنگ ده‌بێته‌وه، ئایا چۆن بتوانێت هه‌ڵكشانی بودجه‌یه‌كی گه‌وره بۆ خه‌رجیه‌كانی ده‌وڵه‌ت دابین بكات بۆ یارمه‌تیدانی ئابوریه داڕماوه‌كه‌ی، هه‌روه‌ها ئایا كه‌ی ده‌توانێت ده‌ست بكاته‌وه به خاوكردنه‌وه‌ی رێكاره‌كانی له‌كاركه‌وتنی كاروباری وڵات.\nسه‌رك وه‌زیری به‌ریتانیا "بۆریس جۆنسن" ته‌مه‌ن 55 ساڵا ئێواره‌ی رۆژی یه‌كشه‌ممه‌ی رابردو له نه‌خۆشخانه‌ی "سانت تۆماس" هێڵرایه‌وه به‌هۆی به‌رزی پله‌ی گه‌رمی به‌رده‌وام و كۆكه، رۆژی دووشه‌ممه‌ش به‌په‌له گه‌یه‌ندرایه یه‌كه‌ی چاودێری ته‌ندروستی چڕ و ئۆكسجینی پێدرا به‌ڵام نه‌خرایه سه‌ر ئامێری هه‌ناسه‌دانی ده‌ستكرد.


وری و لوبنانی له خولێكی بنه‌ڕه‌تیدا كۆكرده‌وه بۆ راهێ | QUDRA - Resilience for Syrian Refugees, IDPs and Host Communities in Response to the Syrian and Iraqi Crises\nقودره – لوبنان ژنانی سوریا و لوبنانی كۆكرده‌وه له خولێكی بنه‌ڕه‌تیدا بۆ راهێنانی په‌رستاری\nله 15 ی ئایار تا 15ی ئابی 2017، هه‌موو هه‌فته‌یه‌ك له دووشه‌مه‌وه بۆ هه‌ینی – ته‌نانه‌ت هه‌ندێكجار له رۆژانی شه‌ممه‌شدا- كۆی 40 له ژنانی سوریا و لوبنان كۆده‌بوونه‌وه بۆ به‌ده‌ستهێنانی راهێنان له‌سه‌ر پیشه‌ی په‌رستاری له بینای كۆمه‌ڵه‌ی خێرخوازیی (الپبات) له ناوچه‌ی " فیه كوره" له لوبنان.\nفیه الكوره یه‌كێكه له‌و شه‌ش قه‌زایانه‌ی پارێزگای باكوری لوبنان كه میوانداری ژماره‌یه‌كی زۆر په‌نابه‌ری سوری ده‌كات كه له‌ناو ئه‌و كامپانه‌ی په‌نابه‌ران و ده‌وروبه‌ریاندا ده‌ژین كه له ناوچه‌كه‌دا هه‌ن.\nڕه‌وشی كۆمه‌ڵایه‌تی- ئابوری له ناوچه‌كه‌دا تایبه‌تمه‌ندی ئه‌وه‌ی پێوه دیاره كه ئاستێكی به‌رزی بێكاری تێدایه، به‌تایبه‌تی له‌ناو لاوان و ژناندا. گه‌یشتن به داموده‌زگا په‌روه‌رده‌ییه‌كان گه‌لێك كه‌من هه‌روه‌ها گه‌یشتن به په‌روه‌رده‌ی پیشه‌یی به‌تایبه‌تی كاتێك كه مه‌سه‌له‌كه په‌یوه‌ندی به سورییه‌كانه‌وه هه‌بێت، خزمه‌تگوزارییه گشتییه‌كان خواستێكی زۆریان له‌سه‌ره كه پتره له توانای داموده‌زگا تایبه‌ته‌كان بۆ به‌ده‌مه‌وه‌چوونی پێویستییه‌كانی ئاواره سورییه‌كان هه‌روه‌ها كه‌مده‌رامه‌ته لوبنانییه‌كان. سێكته‌ره‌كانی خزمه‌تگوزاریش ئه‌ركێكی زۆریان له‌سه‌ره به‌تایبه‌تی سێكته‌ری ته‌ندروستیی گشتی كه ژماره‌یه‌كی كۆبۆوه‌ی زۆر نه‌خۆش هه‌یه به‌جۆرێك سورییه‌كان ده‌ستیان به خزمه‌تگوزاری ته‌ندروستی ناگات به‌تایبه‌تی به‌هۆی گرانی ئه‌و جۆره خزمه‌تگوزارییه‌كانه‌وه.\nهه‌ر له چوارچێوه‌ی ئه‌و بواره‌دایه كه پرۆگرامی قودره - كه كارێكی ناوچه‌ییه و له‌لایه‌ن یه‌كێتیی ئه‌وروپاوه، پاره دابینكردنی بڕواپێكراوی مه‌داد و وه‌زاره‌تی هاوكاریی ئابووری و گه‌شه‌پێدان (BMZ) له كۆماری ئه‌ڵمانیای فیدراڵ پاره‌ی بۆ دابین ده‌كرێت - هه‌روه‌ها ڕێكخراوی ئه‌ركی مرۆیی كه ڕێكخراوێكی نا حكومه‌تیی لوبنانییه و تایبه‌تمه‌نده به ڕه‌خساندنی هه‌لی كار له‌ڕێی پرۆگرامه‌كانی په‌روه‌رده‌ی پیشه‌ییه‌وه، له‌گه‌ڵ پشتگیریی كۆمه‌ڵایه‌تیی گشت ئه‌وانه‌ی تواناكانییان یه‌كخستووه و چونه‌ته ناو هاوپشكییه‌كی بێ وێنه‌وه.\nبۆ ماوه‌ی 3 مانگ، 40 له سودمه‌نده‌كانی ژنانی سوریا و لوبنان له‌ڕێی ڕاهێنانه‌وه فێری كاره بنه‌ڕه‌تییه‌كانی په‌رستاری كران كه ئه‌م بابه‌تانه له خۆده‌گرێت: فریاگوزاریی سه‌ره‌تایی و ئاگاداریكردنی نه‌خۆش و یارمه‌تیدانی پیر و پشتیوانیكردنی ئه‌و نه‌خۆشانه‌ی كه كێشه‌ی شه‌كریان هه‌یه هه‌روه‌ها خێزانه‌كانیان. له كاتێكدا كه به‌شێك له پرۆگرامی ڕاهێنانی په‌رستاری له‌لایه‌ن (پله‌ی شانازیی پیشه‌وه‌ریی) لوبنانییه‌وه وه‌به‌رچاو گیرابوون. پرۆگرامی فه‌رمی دوو ساڵه‌ی په‌رستاری، دواتر بابه‌تی زۆرتری خرابووه سه‌ر تاوه‌كو له‌گه‌ڵ پێداویستییه‌كانی سوودمه‌نده‌كاندا بگونجێت. پێش ده‌ستكردن به ڕاهێنانه‌كه خه‌مڵاندنێكی ورد و فراوان له‌سه‌ر بنه‌مای پێویستییه‌كان ئه‌نجامدرا ئه‌وه‌ش له‌ڕێی سه‌ردان و گفتوگۆوه له‌گه‌ڵ خێزانه‌كانی په‌نابه‌ره سورییه‌كاندا. گه‌لێك له په‌نابه‌ره سورییه‌كان باسیان له ئه‌وه ده‌كرد كه ئه‌وان ئاگادارییه‌كی تایبه‌تی ئه‌و به‌ساڵاچووانه‌ی ناو خێزانه‌كانی خۆیان ده‌كه‌ن كه پێویستیان به ئاگاداری ته‌ندروستی تایبه‌ت هه‌یه. به مه‌به‌ستی دڵنیابوون له پشتبه‌ستن به ئه‌م پرۆگرامه فراوانه‌ی ڕاهێنان، پرۆژه‌كه هاوكارییه‌كی چڕی ئه‌نجامدا له‌گه‌ڵ قوتابخانه‌ی ته‌كنیكی ( الحیاه)ی لوبنانیدا كه له لایه‌ن وه‌زاره‌تی په‌روه‌رده و خوێندنی باڵای حكومه‌تی لوبنانه‌وه بڕوا پێكراوه.\nله‌ماوه‌ی ئه‌و (3) مانگه‌ی ڕاهێناندا سه‌ره‌ڕای فێربوونی بابه‌ته تیۆرییه‌كان كه له‌لایه‌ن په‌رستارێك و پیشه‌وه‌رێكه‌وه له پۆله‌كاندا پێشكه‌ش ده‌كران ڕاهێنراوان هه‌لی ئه‌وه‌شیان بۆ ڕه‌خسا كه سه‌ردانی نه‌خۆشخانه‌ی ته‌رابلوسی حكومه‌تی و نه‌خۆشخانه‌ی ئه‌لبێرت هه‌یكه‌ل و نه‌خۆشخانه‌ی ئه‌لكوره بكه‌ن تاوه‌كو له‌وێ به شێوه‌یه‌كی پراكتیكی وانه‌كان وه‌ربگرن. ئه‌و وانه پراكتیكییانه نه‌ك هه‌ر هۆكارێك بوون بۆ ئه‌وه‌ی دیدێكی ڕاستبینانه له‌لای ڕاهێنه‌ران دروست ببێت سه‌باره‌ت به كه‌ش و ژینگه‌ی كاركردن به‌ڵكو له هه‌مان كاتدا یارمه‌تی سوده‌مه‌نده‌كانیدا كه بتوانن په‌یوه‌ندی بكه‌ن له‌گه‌ڵ ستافی نه‌خۆشخانه‌كاندا.\nئه‌م پرۆژه بێ وێنه‌یه شێوازێكی نوێی پێكهێنا بۆ به به‌ده‌مه‌وه‌چوونی بارودۆخه كۆمه‌ڵایه‌تیی-ئابورییه‌كه‌ی لوبنان، له كاتێكدا كه ئه‌م وڵاته میوانداری نزیكه‌ی 1.5 ملیۆن په‌نابه‌ری سوری ده‌كات و پتر له 70% ی ئه‌وان له خوار هێڵی هه‌ژارییه‌وه ده‌ژین. له ئه‌نجامی ئه‌م پرۆژه‌یه‌دا ئه‌و ژنه راهێنراوانه له ئێستادا توانای تیۆری و ته‌كنیكییان پێدراوه بۆ پیشه‌یه‌ك كه یارمه‌تیده‌رییانه بۆ ئه‌وه‌ی بتوانن كار به‌ده‌ستبهێنن و بارودۆخی ئابوورییان باش بكه‌ن هه‌روه‌ها بۆ به‌شداریكردنێكی ئه‌رێنی له كۆمه‌ڵگه‌دا.\nپرۆژه‌ی "بنه‌ماكانی په‌رستاری" به‌شێك پێكده‌هێنێت له زنجیره‌یه‌ك چالاكیی پرۆگرامی قودره له وڵاتی لوبنان به ناونیشانی "گه‌شه‌پێدانی تواناكان" كه ئامانجی ئه‌وه‌یه پشتگیریی له په‌نابه‌ر و ئاواره ناوخۆییه‌كانی سوریا بكات هه‌روه‌ها ئه‌ندامانی ئه‌و كۆمه‌ڵگه‌یانه‌ی كه میوندارییان ده‌كه‌ن له‌ڕێی به‌ده‌ست هێنانی توانای نوێوه هه‌روه‌ها ڕاهێنانی پیشه‌یی به مه‌به‌ستی به‌هێزكردنی ئه‌گه‌ری به‌تواناكردنه‌وه‌یان و به‌شداریكردن له خۆدابینكاریی ئابووریدا. ئه‌و زنجیره‌یه به‌رده‌وام ده‌بێت له‌ڕێی كاری ڕاهێنانی پیشه‌یی دیكه‌وه له بواری چێشتلێنان و كاركردن وه‌ك یارمه‌تیده‌ری شێف و كاركردن وه‌ك كارگوزار له ڕێستورانه‌كاندا.\ninfo@qudra-programme.org : بۆ زانیاری زیاتر ئیمه‌یڵ بنێره بۆ ئه‌م ناونیشانه


ڕوونکردنەوەیەك لە بنەماڵەی نەجمەدین كەریمەوە\n2020.12.05 - 08:17\nبنەماڵەى نەجمەدین کەریم، پارێزگاری پێشووتری کۆچکردووی کەرکوک لە ڕوونکردنەوەیەکدا دەڵێن، "ماوەیەكە لێرە و لەوێ چاوپێکەوتنی میدیایی بە ناوی خزمی کۆچکردوو یاخود ناو وناوبانگی کۆچکردوو دکتۆر نەجمەدین، بۆ دروستکردنی گروپ و حیزب و رەوتی سیاسی بەکاردەهێندرێت، بەڵام ئەوە دور و نزیک پەیوەندی بەوەوە نییە."\nلە ڕونکردنەوەیەکدا کە کۆپیەکی دەستی ناس کورد کەوتووە (5ی کانونی یەکەمی 2020)، بنەماڵەى نەجمەدین کەریم جەخت دەکاتەوە کە "وەك بنەماڵەی کۆچکردوو دکتۆر نەجمەدین، بە پێویستی دەزانین بۆ هەموو لایەکی روون بکەینەوە، کە کۆچکردوو دوور و نزیک هیچ پەیوەندیەکی بەو کەسانەوە نەبووە کە لە چاوپێکەوتنی میدیایی و دروستکردنی گروپ و رەوتی سیاسی ناو وناوبانگی دکتۆر بەکاردەهێنن."\nهاوکات داوا "لە هەموو لایەك دەکەین، پابەندی رێکاری مافدارێتی بنەماڵەی کۆچکردوو بۆ ناو وناوبانگی دکتۆر نەجمەدین بن و سەربەخۆیانە ناو وناوبانگی کۆچکردوو بۆ هیچ پڕۆژەیەك بەکارنەهێنن، ھەر کەس و لایەنێک ناو و ناوبانگی دکتۆر نەجمەدین بەکاربێنێت بۆ بەرژەوەندی خۆیان رێکاری یاسایی دەگرینەبەر."\nبڕیارە ئەمڕۆ ژمارەیەک لە "هاوڕێبازان"ی نەجمەدین کەریم دروستکردنی لیستێک بۆ بەشداری لە هەڵبژاردنەکانی پەرلەمانی عێراق ڕابگەیەنن و بەرپرسی پێشووی نوسینگەی نەجمەدین کەریمیش دەڵێت، ئەو کەسەی ئەو کارە دەکات، پێشتر پاسەوانی د. نەجمەدین بووە و دەیەوێت لەژێر ناوی ئەودا خۆی وەک سیاسییەک نیشانبدات بۆ بەرژەوەندی خۆی.\nپەیامێک لە کونسوڵخانەی ئەمەریکاوە سەبارەت بە شەڕەکەی پەکەکە و پێشمەرگە\n2020.12.15 - 16:13


ئەندامێکی لیژنەی دارایی پەرلەمانی عێراق ڕایگەیاند، لە بودجەی 2021دا یاسای سەپاندنی باج بۆ سەر موچەی فەرمانبەران کاری پێدەکرێت، ئاماژەی بەوەشکرد، یاسای پێدانی مۆڵەتی پێنج ساڵ بە فەرمانبەران و پاڵپشتیکردنی کەرتی تایبەت و گشتی، یەکێکە لە کایەکانی پڕۆژە یاسای بودجەی ئەمساڵ.\nسیهام عەقیلی، ئەندامی لیژنەی دارایی پەرلەمانی عێراق ( 29ی کانوونی دووەمی 2021) لە میانەی لێدوانێکیدا بۆ ڕۆژنامەی" سەباح"ی فەرمی کە " ناس کورد" بەدواداچوونی بۆ کردووە، ڕایگەیاند "بڕیارە لە پرۆژە یاسای بودجەی 2021 یاسای سەپاندنی باج بۆ سەر موچەی فەرمانبەران جێبەجێ بکرێت".\nئاماژەی بەوەشکرد "پێدانی مۆڵەتی پێنج ساڵ بە فەرمانبەران لە پرۆژە یاساکەدا جێگیرکراوە، پاڵپشتیکردنی کەرتی تایبەت و گشتی یەکێکە لەو کارە لەپێشینانەی کە لە بودجەکەدا لەلایەن لیژنەی داراییەوە گەڵاڵە کراوە".


کێشەی دەسەڵاتەکانی قوباد تاڵەبانی چارەسەرکرا (تایبەت)\n"بەستەڵەکى نێوان پارتى و یەکێتى توایەوە"\n17:55 سێ شه‌ممه 08 تشرینی یه‌كه‌م 2019\nئەندامێکی سەرکردایەتی یەکێتی ئاشکرایکرد، کێشەکانی نێوان پارتی و یەکێتی لەسەر دەسەڵاتەکانی قوباد تاڵەبانی چارەسەرکراوە، بەرپرسێکى پارتیش بە پێویستى دەزانێت سەرۆکی حکومەت هاوشێوەی جێگرەکەی لە سنوری سلێمانی و گەرمیان دەسەڵاتی هەبێت.\nدیارینەکردنی دەسەڵاتەکانی قوباد تاڵەبانی، جێگری سەرۆکی حکومەت لە کابینەی نوێدا، ناڕەزایی لای یەکێتی دروستکردبوو، تەنانەت باس لەئەگەرى کشانەوەی ئەو حزبە لە حکومەت دەکرا.\nفەرید ئەسەسەرد، ئەندامی سەرکردایەتی یەکێتی ئەمڕۆ سێشەممە 8ی تشرینی یەکەمی 2019، لە لێدوانێکی تایبەتدا بە ناس کوردی ڕاگەیاند “لە چەند ڕۆژی ڕابردوودا کێشەی دەسەڵاتەکانی قوباد تاڵەبانی لەنێوان یەکێتی و پارتیدا چارەسەرکراوە و ئەو کێشەیە کۆتایی هاتووە لەنێوان هەردوولادا، کاک قوباد خۆشی بە شێوازى چارەسەرەکە ڕازی بووە”.\nڕونیشیکردەوە، مەسرور بارزانی و قوباد تاڵەبانی خۆیان گفتوگۆیان لەسەر ئەو پرسە کردووە و گەیشتوونەتە ڕێککەوتن، بەوپێیەی ئەوان نوێنەری پارتی و یەکێتین، کەواتە پارتی و یەکێتیش بە چارەسەر و لێکتێگەیشتنەکە ڕازین.\nبەپێی زانیارییەکانى ناس کورد، دوای چارەسەرکردنی ئەو کێشەیە لەنێوان پارتی و یەکێتیدا، بڕیارە لەچەند رۆژى داهاتوودا هەردوولا کۆبنەوە.\nفەرید ئەسەسەرد باسى لەوەکرد، کێشەی گەورەی نێوان پارتی و یەکێتی هاوپەیمانێتییەکەی کەرکوک بۆ هەڵبژاردن و دەسەڵاتەکانی قوباد تاڵەبانی بوو، لەدوای ئەوەی ئەو دوو پرسە چارەسەرکراوە بەستەڵەکەکان تواونەتەوە و زۆر ئاساییە کۆبوونەوە لەنێوان هەردوولادا هەبێت، بۆ گفتوگۆکردن لەبارەی کێشە بچوکەکانەوە.\nهاوکات سەرچاوەیەک لە ئەنجومەنی وەزیران بۆ ناس کوردى ئاشکراکرد، لەم چەند ڕۆژەدا جموجوڵی نوێ لە حکومەت دروستدەبێت.\nقوباد تاڵەبانى دوو کابینەى یەک لەدواى یەکە جێگرى سەرۆکى حکومەتە، بەڵام لەم کابینەیەدا بەرپرسانى یەکێتى بە ئاشکرا باسیان لەوەدەکرد کە لەلایەن مەسرور بارزانى یەوە دەسەڵاتى پێنەدراوە.\nنوری حەمەعەلی، ئەندامی سەرکردایەتی پارتی بە ناس کوردى ڕاگەیاند “چۆن جێگری سەرۆکی حکومەت دەسەڵاتەکانی دیاریکراوە و لە گەرمیان و دهۆک و ناوچەکانی دیکە دەسەڵاتی هەیە، بەوشێوەیەش پێویستە سەرۆکی حکومەتیش لە سنوری سلێمانی و گەرمیان و سەرجەم ناوچەکان دەسەڵاتی هەبێت”.\nهەفتەى ڕابردوو پرسی ناڕەزایی یەکێتى و قوباد تاڵەبانى زیاتربوون و گەیشتنە ئاستێک کە باس لە ئەگەرى دەستلەکارکێشانەوەى قوباد تاڵەبانى کرا لە پۆستى جێگرى سەرۆکى حکومەت، دواى ئەوەى لە تویتێکدا نوسی بووى “لە ھەرکوێیەک بم، لە حكومەتدا یان لە دەرەوەی، خزمەتکردنی ئێوە بەئەركی سەرشانی خۆم دەزانم.”\nئاماژەکەى قوباد تاڵەبانى دوای ڕۆژێک هات لە لێدوانەکەى بافڵ تاڵەبانى کە ڕایگەیاندبوو “هێشتا هیچ دەسەڵاتێک نەدراوە بە قوباد تاڵەبانى تاوەکو کەمبکرێتەوە.”\nسه‌رۆككۆماری عێراق هۆشداری ده‌دات “عێراق نه‌خزێنرێته شه‌ڕێكی نوێوه” سه‌ركۆنه‌ی هێرشه موشه‌كییه‌كه‌ی ئه‌مڕۆی ئێرانی كرد\nوه‌زاره‌تی ده‌ره‌وه‌ی عێراق: له‌سه‌ر هێرشه موشه‌كییه‌كه باڵیۆزی ئێران بانگده‌كه‌ین\n"چەندین بژاردەى خرابووە بەردەست"\n23 هاووڵاتى و 500 هەزار ئاژەڵ سوتاون\nقەرەبووی کەسوکاری قوربانیانی ناو فڕۆکە ئوکرانییەکە لەسەر ئێران 700 ملیۆن دۆلار دەبێت\n23:06 شه‌ممه 11 كانونی دووه‌م 2020\nپارچەکانى فڕۆکە تێکشکاوەکە “پێش گەیشتنى تیمى لێکۆڵینەوە لەلایەن ئێرانەوە کۆکراونەتەوە”\nچەند وڵاتێک گەشتە ئاسمانییەکانیان بۆ ئێران ڕاگرت\n17:47 هه‌ینی 10 كانونی دووه‌م 2020\n09:23 پێنج شه‌ممه 19 کانونی یەکەم 2019\nهاتوچۆى سلێمانى: ئه‌و شۆفێرانه‌ى هۆكارى روداوه‌كانی هاتوچۆن پشكنینی چاویان بۆ دەکرێتەوە\n17:26 یه‌ك شه‌ممه 05 كانونی دووه‌م 2020\nهاوپه‌یمانی نێوده‌وڵه‌تی دژی داعش سه‌رجه‌می چالاكییه‌كانی له عێراق راگرت\n20:03 دوو شه‌ممه 06 كانونی دووه‌م 2020\nیەکەم دەرکەوتنی دوای هێرشی سەر باڵیۆزخانە.. باڵیۆزی ئەمریکا و عەبدولمەهدی کۆبوونەوە\n11:35 شه‌ممه 04 كانونی دووه‌م 2020\nنرخى دراوەکان؛ دۆلار بەرزبووەوە و تمەن دابەزى\n21:34 هه‌ینی 27 کانونی یەکەم 2019\nخەزعەلی لەسەر هەڵوێستەکەى بەرهەم ساڵح دەدوێت و هێرشدەکاتە سەر خۆپیشاندەران


خواردنەوەیەک یارمەتیت دەدات ئاسوودە بخەویت\n5/1/2022 - 21:05\nزۆر کەس لە جیهاندا کێشەی خەوتنیان هەیە، تەنانەت لە دوای کارکردنێکی زۆر و ماندووبوونێکی زۆریش، بۆیە شارەزایان ئامۆژگاری ئەو کەسانە دەکەن بۆ خواردنەوەیەک کە یارمەتییان دەدات و سوودبەخشە بۆ ئەوەی بتوانن بەئاسوودەیی بخەون بێ ئەوەی شەوانە بۆ کاری پێویست لە خەو بەئاگا بێنەوە.\nبەپێی بابەتێکی ماڵپەڕی (وومەنس وۆرد) خواردنەوەی ئاوی سوێری دەریا چارەسەرێکی پزیشکییە و یارمەتی ڕێکخستنی ئاوی لەشی مرۆڤ دەدات، ئەمەش وادەکات لە کاتی خەودا پێویست نەکات بۆ کاری پێویست هەڵبستیت و خەوێکی ئاسوودە بە مرۆڤ دەبەخشێت.\nماڵپەڕەکە ئەوەی خستۆتەڕوو کە ئاوی دەریا ماددە ئەلیکترۆلیتەکانیان تێدایە کە بەرپرسە لە هاوسەنگکردنی ئاوی لەشی مرۆڤ، لە ئەگەری ناهاوسەنگبوونی ئاو لە جەستەی مرۆڤ، لەشی مرۆڤ هەوڵ دەدات ڕێژەکە هاوسەنگ بکاتەوە، ئەمەش دەبێتە هۆی ئەوەی مرۆڤەکە نەتوانێت بە ئاسوودەیی بخەوێت و لە خەودا هەڵبستێت.\nئەوەشی خستەڕوو کە دیارترین شت لێرە بڕی ئاوەکەیە و شارەزایان ئامۆژگاریتان دەکەن کە بڕێکی دیاریکراوی لێ بخۆن.\nئاماژەی بەوەش دا باشتروایە 30 خوولەک پێش کاتی خەوتن پەرداخێکی ته‌واو به ڕێژه‌ی 8 ئۆنس لە ئاوی سوێری دەریا بخۆنەوە، بەڵام زانکۆی پزیشکی ئەمریکا باس لەوە دەکات ئافرەتانی سەروو 50 ساڵ پێویستە کەمتر ئەو ئاوە بخۆن، چونکە پێویستە خواردنی خوێ بەگشتی لەو تەمەنەدا کەم بکرێتەوە.


كێ براوه‌ی گفتوگۆكانه؟ – Knwe.org\nسەرەکی » وتار » هونه‌ر ره‌سوڵ ئه‌حمه‌د » كێ براوه‌ی گفتوگۆكانه؟\nكێ براوه‌ی گفتوگۆكانه؟\nگفتوگۆ كه بنه‌مای سه‌ره‌كیی لێكتێگه‌یشتنه، یه‌كێ له‌گرنگترینی ئه‌و هه‌نگاوانه‌یه كه پێویسته پارته كوردییه‌كانی باشوور بیكه‌نه بنه‌ماو وه‌ك نه‌ریتێك په‌یڕه‌وی بكه‌ن، چونكه به‌بێ گفتوگۆ ناتوانرێت گرێكوێره‌كان بكرێنه‌وه‌و زۆرجاریش دووری‌و داخستنی ده‌رگای گفتوگۆ، بۆشایی ئه‌وه‌نده گه‌وره دروست ده‌كات كه هه‌موو ده‌ستكه‌وت‌و كۆی ئه‌زموونه‌كه‌ش ده‌خاته‌وه به‌رده‌م مه‌ترسی ترازانەوە.\nپارته كوردییه‌كانی باشوور دوای مێژوویه‌كی زۆر له‌ململانێ، ده‌بێت له‌و راستییه تێگه‌یشتبن (گفتوگۆ كه سه‌ره‌تاو ده‌ستپێكی هه‌موو لێكتێگه‌یشتنێكه) ته‌نها چاره‌سه‌رو رێگای دروسته، كه هه‌مووان ناچارن بگه‌ڕێنه‌وه‌ی لای، بۆ ئه‌مه‌ش له‌لایه‌ك پشوودرێژی‌و له‌لایه‌كی تریش سازش له‌پێناوی سازاندا، ده‌بێت دوو بنه‌مای گرنگ‌و پێویستی هه‌موو گفتوگۆیه‌ك بن، گرنگ نییه گفتوگۆكان چه‌ند به‌رده‌وام ده‌بن، گرنگ ئه‌وه‌یه له‌كۆتاییدا هه‌مووان ده‌گه‌ن به‌ئه‌نجام‌و بۆ ئه‌م قۆناغه‌ش یه‌كێتی هه‌مووانی خسته‌وه سه‌ر ئه‌و راسته‌شه‌قامه‌ی كه گفتوگۆو لێكتێگه‌یشتن خاڵی گرنگه‌و پێویستییه‌كی مێژووییه.\nله‌و چوارچێوه‌یه‌شدا ئه‌گه‌ر سه‌رنج له‌چه‌ند مانگی رابردووی گفتوگۆكانی یه‌كێتی بده‌ین، به‌ڕوونی ئه‌وه ده‌بینین، کە یه‌كێتی به‌درێژایی ئه‌م قۆناغه به‌ئارامی‌و پشوودرێژی توانیی سه‌ركه‌وتووانه گفتوگۆكانی ئه‌نجام بدات‌و به‌مه‌ش ئه‌م حزبه توانیی هەموولایەک ناچار به گه‌ڕانه‌وه بكات بۆ ئه‌و نه‌خشه‌ڕێگەیه‌ی كه له‌سه‌ره‌تاوه كردبوویه بنه‌ماو ئه‌وه‌شی له‌و نێوه‌نده‌دا توانیی سه‌ركه‌وتووبێت، به‌ته‌نها كۆمه‌ڵانی خه‌ڵكی كوردستان‌و داهاتووی حكومه‌تی هه‌رێمه.\nدرێژه‌كێشانی گفتوگۆكانی پێكهێنانی كابینه‌ی نۆیه‌می حكومه‌تی هه‌رێمی كوردستان، ئه‌گه‌ر به‌دیوێكیدا كه‌مێك نیگه‌رانی لای شه‌قامی كوردی دروست كردبێت، به‌دیوێكی تریدا له‌دایكبوونی قوناغێكه كه بۆ داهاتووش ئه‌م سه‌ره‌تایه (كه له‌م چه‌ند مانگه به‌ردی بناغه‌كه‌ی دانرا) وه‌ك ده‌ستكه‌وتێكی گرنگ ده‌كرێت بناسێنرێت، چونكه لێره‌وه قۆناغێك دروستبووه، كه گفتۆگۆ تیایدا سه‌رداره‌و له‌هه‌مان كاتیشدا، ئیدی به‌ته‌نها لایه‌ن‌و گروپێك ناتوانن بڕیار له‌هه‌موو شتێكی ئه‌م وڵاته بده‌ن‌و بۆ هه‌ر بڕیارێكی چاره‌نووسسازیش ده‌بێت گفتوگۆ بكرێته بنه‌ماو (یه‌كێتی‌و پارتی به‌یه‌كه‌وه وه‌ك دوولایه‌نی گرنگ، كه ئۆباڵی قۆناغه‌كه‌یان له‌ئه‌ستۆدایه) دواجار ده‌بێت بڕیاری له‌سه‌ر بده‌ن، ئه‌مه ئه‌گه‌ر هه‌ندێك به‌مه‌به‌ست وه‌ك به‌رده‌وامیدان بەهه‌ژموونی دوو ئیداره‌یی بیناسێنن‌و له‌گرنگییه‌كه‌ی كه‌م بكه‌نه‌وه، به‌ڵام واقیعه‌كه‌ی ئه‌وه‌یه كه یه‌كێتی توانیی سه‌ره‌تایه‌كی باش بینابكات‌و به‌مه‌ش هه‌رێم له‌بری ئه‌وه‌ی ته‌نها لایه‌نێك بڕیار له هه‌نگاوه‌كانی بدات، كۆده‌نگی‌و یه‌كهه‌ڵوێستی ره‌نگدانه‌وه‌ی ده‌بێت‌و بێگومانیش ئه‌مه گرنگی زۆری بۆ داهاتووی هه‌رێم هه‌یه، چونكه له‌ڕابردوودا هه‌رێمی كوردستان له‌زۆركاتدا بەهۆی هەندێک بڕیارەوە قوربانیی داوه. به‌ڵام ئیدی له‌دوای ئه‌مه‌وه قابیلی دووباره‌بوونه‌وه نییه‌و یه‌كێتیش كه ئه‌ندازیاری ئه‌م قۆناغه نوێیه‌یه، ده‌بێت به‌هه‌مان نه‌فه‌سی چه‌ند مانگی رابردوو پێداگری بكات‌و ئه‌وه‌ی له ستراتیژه‌كه‌شییه‌وه ده‌بینرێت هه‌ر ئه‌م راستییه‌یه كه یه‌كێتی هاوبه‌شی راسته‌قینه‌ی ده‌وێت تا‌كو هه‌رێم دووچاری هه‌ندێك ته‌نگژه‌ی سیاسی نه‌بێت كه له‌ڕابردوودا بینراو زیانی زۆری له‌ئه‌زمونی هه‌رێمی كوردستان دا.\nهاوبه‌شیی له‌بڕیاردان كه ده‌ره‌نجامی گفتوگۆی چه‌ند مانگی رابردووی یه‌كێتی‌و پارتی بوو، له كورتترین پێناسه‌یدا به‌مانای ئه‌وه‌یه كه ده‌بێت یه‌كێتی(تیمی یه‌كێتی له‌حكومه‌تدا) ئاگاداری هه‌نگاوی گه‌وره‌و بچووكی كابینه‌ی نۆیه‌م بێت، ئامانج له‌م پێداگرییه، گه‌ڕانه‌وه‌ی هاوسه‌نگی‌و به‌خشینی هێزو توانای زیاتره به‌بڕیاره‌كانی حكومه‌ت، تاكو به‌هه‌ڵه‌یه‌كی بچووك، چاره‌نووسی وڵاتێك نه‌كه‌وێته مه‌ترسی‌و هه‌مووشتێك به‌ئارامی گفتوگۆی له‌باره‌وه بكرێت، كه ئه‌مه ده‌كرێت بۆ به‌غداش بكرێته بنه‌ما. چونكه ئه‌گه‌ر هاوبه‌شیی له‌بڕیاردان له‌به‌غداش نه‌كرێت به‌نه‌ریت‌و وه‌ك سه‌ره‌تاكانی كۆتایی رژێمی به‌عس، كورد له‌وێنه گه‌وره‌كه‌ی یه‌كگرتوویدا نه‌بینرێت له‌به‌غدا، بێگومان ناتوانرێت وه‌ك پێویست سوود له‌م دۆخه سیاسییه نوێیه‌ی عیراق وه‌ربگرێت‌و به‌ناچاری ده‌بێت بگه‌ڕێینه‌وه ئه‌و قۆناغه‌ی كه هه‌رێم له‌هه‌موو لایه‌كه‌وه گه‌مارۆدراو چه‌ندساڵێكیش كاروانی حوكمڕانی كوردی له‌باشوور په‌كی كه‌وت، كه ده‌ره‌نجامی هه‌موو نه‌هامه‌تییه‌كان نه‌بوونی دیالۆگ‌و گفتوگۆی پێویست بوو، به‌ڵام ئێستا دوای ئه‌م ئه‌زموونه‌و به‌سوودوه‌رگرتن له‌و قۆناغه نوێیه‌ی(یه‌كێتی) رابه‌رایه‌تی ده‌كات، ده‌شێ گفتوگۆ بنه‌مای هه‌موو هه‌نگاوه‌كان بێت‌و چیتر هه‌رێم نه‌بێته قوربانی بڕیاری تاكه‌كه‌سی‌و لایه‌ن‌و گروپێكی دیاریكراو.


کوردیپێدیا - نەورۆز مەولود محەمەد ئەمین\n👫 نەورۆز مەولود محەمەد ئەمین | پۆل: کەسایەتییەکان | زمانی بابەت: 🏳 کوردیی ناوەڕاست\nنەورۆز مەولود محەمەد ئەمین\nوەزیری شارەوانی و گەشتوگوزاری حکومەتی هەرێمی کوردستان.\n1. 👁 رێژه و داهاتی هاتنی گەشتیاران لەرۆژانی جەژندا بۆ هەرێمی کوردستان راگەیەنرا\n➕ ئەم بابەتە لەلایەن: (هاوڕێ باخەوان)ەوە لە: Oct 28 2014 3:04PM تۆمارکراوە\n✍ ئەم بابەتە بۆ دواجار لەلایەن: (مانو بەرزنجی)ەوە لە: Jun 30 2017 10:53PM باشترکراوە\n👁 ئەم بابەتە 8,747 جار بینراوە\n📷 فایلی وێنە 1.0.1 22 KB Oct 28 2014 3:04PM هاوڕێ باخەوان\n| کاتی ئافراندنی لاپەڕە: 7,378 چرکە!


لەبارەی تێكچوونی باری تەندروستی وەزیری داد ڕوونكردنەوەیەك بڵاودەكرێتەوە - تۆڕی میدیایی خەڵک\nوەزارەتی دادی حكومەتی هەرێمی كوردستان ڕایدەگەیەنێت ، وەزیری داد بە مەبەستی پشكنینێكی تەندروستی رۆتینی ساڵانە، كە ئەنجامی پشكنینەكانی باش بوون تەنها پێویستی بە نەشتەرگەرییەكی بچووك هەبووە، كە ئێوارەی ئەمڕۆ ئەنجامی داوە و رەوشی تەندروستی زۆر باشە.\nوتەبێژی وەزارەتی داد حكومەتی هەرێمی كوردستان لە ڕوونكردنەوەیەكدا، كە (خەڵك) دەقەكەی بڵاودەكاتەوە تێیدا هاتووە، كە ئەمڕۆ پێنجشەممە فەرسەت ئەحمەد، وەزیری داد لەژێرچاودێری سەرۆكی حكومەت سەردانی نەخۆشخانەی “سەنتەری دڵ” لەشاری هەولێری كرد.\nئاماژەی بۆ ئەوەشكردووە، كە سەردانەكەی بەمەبەستی پشكنینێكی تەندروستی رۆتینی ساڵانە بووە و سوپاس بۆ خوا، ئەنجامی پشكنینەكانی باش بوون و تەنها پێویستی بە نەشتەرگەرییەكی بچووك هەبووە ئێوارەی ئەمڕۆ بۆی كراوە .\nراگەیەندراوێك لە وتەبێژی وەزارەتی داد ەوە:\n“ئەمڕۆ پێنج شەمە (١٣-١-٢٠٢٢ ) وەزیری دادی حكومەتی هەرێمی كوردستان، بەڕێز فەرسەت ئەحمەد، لەژێرچاودێری بەڕیز (مەسرور بارزانی) سەرۆكی حكومەتی هەرێمی كوردستان و بەیاوەری وەزیری تەندروستی حكومەتی هەرێمی كوردستان، سەردانی نەخۆشخانەی “سەنتەری دڵ” لە شاری هەولێری كرد، بەمەبەستی پشكنینێكی تەندروستی رۆتینی ساڵانە، سوپاس بۆ خوا، ئەنجامی پشكنینەكانی باشن و تەنیا پێویستی بە نەشتەرگەرییەكی بچووك هەبووە، كە ئێوارەی ئەمڕۆ لەهەمان سەنتەر، بەسەركەوتووی بۆی ئەنجام دراوە و ئێستا رەوشی تەندروستی بەڕێز وەزیری دادی حكومەتی هەرێمی كوردستان زۆر باشە، و بەڕێزیان سوپاسی هەموو كەسایەتی و لایەن و رۆژنامەنووسان دەكات كە لە خەمی هەواڵی تەندروستی ئەودابوون”.\nوەزارەتی دادی حكومەتی هەرێمی كوردستان\nخەڵك – وەزارەتی دادی حكومەتی هەرێمی كوردستان بە بەیانی ژمارە (٩) ی ساڵی ٢٠٢١، بڕیاری دا بە كردنەوەی بەڕێوبەرایەتی جێبەجێ كردنی دووەمی سلێمانی.…\n15 تشرینی دووهەم 2021 4.30 pm\nخەڵك – وەزارەتی دادی حكومەتی هەرێمی كوردستان بە بەیانی ژمارە (٩) ی ساڵی ٢٠٢١، بڕیاری دا بە كردنەوەی بەڕێوبەرایەتی…


پەروەردەی منداڵ | ماڵپەری قورئانی پیرۆز\nپه‌روه‌رده‌ى مندالآن له ئیسلام دا ....و- لێدان و ده‌نگ وه‌رگرتن له منداڵ بۆ به‌رژه‌وه‌ندى په‌روه‌رده‌یى:\nنووسینى: د. عه‌بدوڵلآ ناصح عه‌لوان...وه‌رگێڕانى: ناصح ئیبراهیم سازانى\nله‌به‌ر ئه‌وه‌ى منداڵ بچوکه‌و له‌ژێر رکێفى باوک و دایکیدا ژیان به‌سه‌رده‌بات, چونکه له‌ته‌مه‌نى فێر بوون وپه‌روه‌رده کردندایه,\nتایبەت بەمنداڵ وپەروەردەی منداڵان\nدەبێت زۆر ئاگاداری ئەم کردارانە بین کە بەرامبەر بە منداڵەکان دەیانکەین ، تا لەم رێگەیەوە ئەو وشەو پەیڤانەی کە پێویستە دایکان وباوکان بەکاریان بهێنن لە کاتی مامەڵە کردن لەگەڵ منداڵەکانیان ، دەتوانین وەک بەشێک لەم چەند خاڵەی خوارەوە کورتیان بکەینەوە. لەسەرەتای تەمەنی منداڵدا ، واتا لە دەمانگید اپێویستە لەسەر دایک و باوک خووڕەوشتی رێک بخات ، هەرچەندە منداڵ لەم تەمەنەدا بە تەواوەتی ناگاتە ئەوەی کەشتە خراپ و چاکەکان لەیەک جیابکاتەوە،بەڵام دەبێت وەک فێرکردنی رێزگرتن لە کەسانیتر،هەروەها رێکخستنی باری تەندروستی وفێرکردن و راهێنان لەسەرهێمنی ، نەک توندوتیژی و،مامەڵەیەکی زۆرسادەی فێرکاری پێ بکرێت ولەکاری توندوتیژی خۆیانبپارێزن.\nچەند ئامۆژگارییەکی گرنگ بۆگێڕانەوەی منداڵەکەت بۆسفرەی نانخواردن\nئا / هەنارحەسەن\nمنداڵ لەساڵەکانی سەرەتای تەمەنیەوە ئارەزووی ئەوخواردنەدەکات و دوایدەکەوێت،کەتایبەتە بەخۆی ،ئەمەش وادەکات کە ئارەزووی خورادنی بێتەدی و گەشەبکات ،ئەگەرهاتو ئەو منداڵە ئارەزووی خواردنی هەبێت ، ئەوا زووتر گەشەدەکات ، بەڵام نەبوونی ئارەزووی خواردن وا لە منداڵدەکات بەردەوام توڕەبێت لە کاتی خواردندا ، بەتایبەتی لە کاتی نەخۆشی ، یان لە دایکبوونی منداڵێک لە دوایخۆی لەخێزانەکەیدا.\nلێرەدا هەندێک ئامۆژگاریمان هەیە ، بۆئەوەی منداڵ بگەڕێتەوە سەرسفرەی نانخواردن.\n١. دەسەڵاتی تەواو یبدەرێ لە نانخواردندا وهێمنبە لە گەلێداو دەنگەدەنگی لەگەڵدامەکە لە کاتێکدا کە خواردنی نەخوارد.\n٢. خواردنی نوێ وخواردنی کۆنی بۆ دابنێ کە پێشترنەیخواردبێت،رۆژانە ئەمە تاقیبکەرەوە.\nچۆن منداڵه‌که‌ت فێر ده‌که‌یت که هه‌ست به لێپرسراوێتی بکات\nمه‌سعود محه‌مه‌د هانه‌ژاڵه‌یی ـ هه‌ڵه‌بجه\nباوکان و دایکان حه‌ز ده‌که‌ن که منداڵه‌کانیان له گه‌وره‌ییدا که‌سانێ بن که هه‌ست به لێپرسراوێتى بکه‌ن، به‌لآم چۆن بتوانین منداڵه‌کانمان رابهێنین و یارمه‌تییان بده‌ین که له منداڵییه‌وه فێری هه‌ست به‌لێپرسراوێتى ببن.\nپێشه‌کیه‌کی بچوک و ساده‌ى بده‌رێ:\nمنداڵ ئاره‌زوویه‌کی زۆرى هه‌یه، به‌وه‌ى یارمه‌تى بدرێت ته‌نانه‌ت منداڵی دوو ساڵه و زیاتر حه‌ز ده‌کات یارمه‌تى که‌سانی تر بدات.\nهه‌وڵه‌کانى باوک له په‌روه‌رده‌کردنی منداڵدا\nمه‌سعود محه‌مه‌د ـ هه‌ڵه‌بجه\nپه‌روه‌رده‌ى منداڵ ده‌ره‌نجامی قه‌بوڵکردنی لێپرسراوێتییه‌که، که هه‌وڵ و هاوئاهه‌نگی باوک و دایکه، په‌روه‌ده‌کردنی منداڵ له‌لایه‌ن دایکه‌وه و چۆڵکردنی گۆڕه‌پانی په‌روه‌رده‌کردن له‌لایه‌ک باوکه‌وه، مندالآن روبه‌ڕووى کێشه و تێکچوونی ره‌فتارى ده‌کاته‌وه.\nخاوه‌ن بیروبۆچوونه‌کان له‌وباوه‌ڕه‌دان ئه‌گه‌رچی دایکان مه‌هاره‌تێکی باشیان هه‌یه له په‌روه‌ده‌کردنی منداڵه‌که‌یاندا، به‌لآم باوکان په‌روه‌رده‌که‌رێکی کاریگه‌رن، له‌ڕاستیدا ده‌بێت کابانیش هاوبه‌شیان هه‌بێت له په‌روه‌رده و پارێزگارى گه‌شه‌ى عه‌قڵی و جه‌سته‌یی منداڵه‌کانیاندا.\nچۆن منداڵ قسه ده‌بیستێ\nئا: مه‌سعود محه‌مه‌د ـ هه‌ڵه‌بجه\nبێگومان ده‌روازه‌کان زۆرن بۆئه‌وه‌ى لێیه‌وه قسه‌کانمان ئاراسته‌ى منداڵه‌کانمان بکه‌ین و داینه‌مۆى عه‌قڵیان به‌ره‌و ئاراسته‌یه‌کى ئیجابی به‌رین له‌پێناو کاردانه‌وه‌یه‌کی ئیجابی و به‌پراکتیزه‌کردنی قسه زاره‌کیه‌کانى باوک و دایک.\nمنداڵ و گۆشه‌گیرى....... په‌روه‌رده‌ى منداڵ\nئــــــا: دڵشاد ساڵح\nهه‌مومان پێش ئه‌وه‌ى ببینه خاوه‌نى منداڵ یان پێش ئه‌وه‌ى ببینه بابه یان دایه، دنیایه‌ک حه‌ز و خولیامان هه‌یه و به‌رنامه‌ى جوان جوانیان بۆ داده‌ڕێژین تاوه‌کو منداڵێکى به‌سود پێشکه‌شی کۆمه‌ڵگا بکه‌ین، زۆر جار له‌ئه‌نجامى هه‌ڵسوکه‌وتى دایکان و باوکان که ئه‌وپه‌ڕى دڵسۆزى ده‌نوێنن به‌رامبه‌ر منداڵه‌کانیان، که‌چى پێچه‌وانه‌وه ده‌بێته‌وه، ئه‌وه‌نده هه‌ڵسوکه‌وته‌کانیان خه‌ستده‌که‌نه‌وه که" ئه‌مه مه‌که، ئه‌وه مه‌خۆ، ئاوا مه‌ڕۆ، زوو بڕۆ، زوو وه‌ره.............و\nببه به پێشه‌نگ بۆ منداڵه‌که‌ت\nژیوار هه‌ڵه‌بجه‌یی / هه‌ڵه‌بجه‌ی شه‌هید\nمنداڵ ورده‌ورده گه‌شه ده‌کات و پێده‌خاته یه‌که‌م قۆناغی گه‌شه‌کردنی منداڵیه‌وه، دنیای خێراتر ده‌بێت و که‌م که‌مه سه‌ربه‌خۆ ده‌بێت و ئاشنا ده‌بێت به که‌سانی ده‌ره‌وه‌ی خێزانه‌که‌ی و په‌یوه‌ست ده‌بێت پێیانه‌وه و، ده‌که‌وێته کردنی پرسیاری جۆراوجۆر له باوک و دایکی.\nچۆن منداڵه‌که‌ت فێرى کارى ماڵه‌وه ده‌که‌یت ؟!\nو / مه‌سعود محه‌مد – هه‌ڵه‌بجه\nکاردانه‌وه‌ى لائیرادی دایک و باوک له‌گه‌ڵ منداڵه‌که‌یاندا، له کاتێکدا که کارى ماڵه‌وه ئه‌نجام ده‌ده‌ن، ده‌بێت به‌شێوه‌ى مامۆستا و قوتابی بێت، هه‌ر بۆیه چ کاتێ ده‌ته‌وێ هه‌ست به لێپرسراوی بکه‌یت و که‌مێک ئاگات له ده‌وروبه‌ره‌که‌ت بێت، پێویسته له‌سه‌ر دایک بۆئه‌وه‌ى منداڵه‌که‌ت رابێنیت له‌سه‌ر کارى ناوماڵ له جێگه‌ى ئه‌وه‌ى لێی تووڕه‌بیت، پێی بڵێ تا کاتێک که مێز رێک نه‌خراوه، من نان ئاماده ناکه‌م.\nپێویسته به‌رژه‌وه‌ندى ئیسلام پێش خۆشه‌ویستى منداڵ بخرێ......(په‌روه‌رده‌ى منداڵ)\nد. عه‌بدوڵلآ ناصح عه‌لوان\nناصح ئیبراهیم سازانى\nله کاتێکدا دڵ و ده‌روونى دایک و باوک ئه‌و هه‌سته راستگۆیه‌ى تێدا بێ له خۆشه‌ویستى و سۆزو به‌زه‌یی و ره‌حمه‌ت به‌رامبه‌ر به جگه‌رگۆشه‌کانیان, پێویسته ئه‌و هه‌ست و سۆزه زاڵ نه‌بێ به‌سه‌ر خۆشه‌ویستى بۆ جیهادو تێکۆشان له پێناوى خواو گه‌یاندنى بانگه‌وازه‌که‌ی له‌سه‌ر زه‌ویدا, چونکه بێگومان ده‌بێ به‌رژه‌وه‌ندى ئیسلام له‌سه‌روى هه‌موو به‌رژه‌وه‌ندیه‌کانه‌وه بێ.. وه به‌راستى ده‌بێ دامه‌زراندنى کۆمه‌ڵگه‌ى ئیسلامى ئه‌وپه‌ڕى ئامانج و مه‌به‌ستى ئیماندار بێ له ژیاندا.. له‌به‌ر ئه‌وه هیدایه‌ت و رێَنمایی مرۆڤه‌کان به‌رزترین کارێکه ئیماندار هه‌وڵى خۆى بۆ بخاته‌گه‌ڕ, سوربێ له‌سه‌ر به‌دیهێنان و بلآوکردنه‌وه‌و گه‌یاندنى په‌یامى خوا به شێوه‌یه‌کى گونجاو.\nبیست هه‌نگاو بۆ دورخستنه‌وه‌ى منداڵ له دزیکردن\nد.مسته‌فا ئه‌بو سه‌عد\nوه‌رگێرانى : غه‌ریب قادر\n١- کاتێک دابنێ بۆ تێگه‌یشتنى ناوه‌ڕۆکى کێشه‌که و پاڵنه‌ره‌کانى دزیه‌که.\n٢- چوار ده‌ورى ڕه‌فتاره‌که بپشکنه له بارودۆخ و په‌یوه‌ندیه‌کان و هاوڕێیه‌کان و که‌شى ڕکابه‌رى و خۆسه‌پاندنه‌وه.\n٣- له‌سه‌رخۆ و نه‌رم و نیان به بۆ ئه‌وه‌ى مامه‌ڵه‌ى دروست و به‌جێ بکه، هه‌ڵوێستێک له کاتى توڕه‌یی وه‌رمه‌گره دوایی لێ ى په‌شیمان بیته‌وه.\n٤- له‌بیرت بێت که تۆ که‌سێکى په‌روه‌رده‌یی، ئامانجت ئه‌وه‌یه که ڕه‌فتاره‌که (دزيةكة) چاک بکه‌یته‌وه‌و خۆتى بۆ لابردنى ئاماده ده‌که‌ى.\n٥- به عه‌قڵیه‌تى دادوه‌ر (قازي) ڕه‌فتار مه‌که، که تاوانه‌که ده‌سه‌لمێنێت و حوکم و بڕیار ده‌رده‌کات.\nهۆکاره سه‌ره‌کییه‌کانى لادانى خووڕه‌وشتى (ڕه‌فتارى) ١ ـ ٢\nو. خالید ئیلیاس\nبۆ هه‌موو لادانێکى خووڕه‌وشتى (ڕه‌فتارى) هۆکارى تایبه‌ت هه‌یه، به‌لآم لێره‌دا هه‌ندێک هۆکارى گشتى هه‌یه که به‌شدار ده‌بێ له هێنانه‌دى هه‌موو خووڕه‌وشتێکى خراپ و ده‌بێته هۆکار بۆى، هه‌روه‌ها کاریگه‌رى کاراى ده‌بێ له لادانه کۆمه‌لآیه‌تیه‌کان، که ئه‌مانه‌ن: ـ\n١- لاوازى گه‌شه‌ى په‌روه‌رده‌یى:\nگه‌شه‌پێدانى په‌روه‌رده‌یى چاک داده‌نرێت به به‌روبووم بۆ هه‌موو ڕه‌فتارێکى چاک،\nکاریگه‌ریى خێزان له‌سه‌ر په‌روه‌رده‌کردنى منداڵ\nیه‌کێک له‌و هۆکاره کاریگه‌ریانه‌ى که‌راسته‌وخۆ رۆڵی تایبه‌تى ده‌بینێ له‌پرۆسه‌ى په‌روه‌رده‌و فێرکردندا، دایک و باوکه له‌پێگه‌ى خێزاندا، له‌رووى کۆمه‌ڵناسییه‌وه خێزان به‌وه پێناسه ده‌کرێت که بریتیه له‌بچوکترین شانه‌ى یه‌که‌ى کۆمه‌ڵگاو لانکه‌ى په‌روه‌رده‌کردن و به‌رهه‌مهێنانی نه‌وه‌کانى دوارۆژه‌و درێژه‌پێدانى کۆمه‌ڵگاى مرۆڤایه‌تیه.\nئا/ دڵشاد ساڵح ـ ده‌ربه‌ندیخان\nمنداڵیش وه‌ک گه‌وره‌وکان خاوه‌ن هه‌ستێکن وتوڕه ده‌بن و پێده‌که‌نن و، ده‌گرى و توڕده بێت، ئه‌مه وته‌ى توێژه‌رێکى ده‌رونى بوو،سه‌باره‌ت به‌کائینى منداڵ، توڕه‌بوون هوَیه‌که بوَ هه‌ڵسوکه‌وت کردن له‌گه‌ڵ ژینگه‌یه‌کى ترسناک، هه‌روه‌ها وه‌لآمدانه‌وه‌یه‌کى له‌ناکاوه، دژه ڕه‌فتاریشه بوَ وروژاندنى هه‌موو هه‌ڕه‌شه‌یه‌ک له‌خوَده‌گرێت، منداڵ له‌دوولایه‌نه‌وه توڕه‌بوون له‌خوَ ده‌گرێت:\nیه‌که‌م :که‌سانێک ململانێى له‌گه‌ڵ ده‌که‌ن به‌ئه‌نقه‌ست توڕه‌ى ده‌که‌ن یان هه‌ڕه‌شه‌ى لێده‌که‌ن\nچه‌ند رێنماییه‌ک بۆ خه‌وێکی خۆش و ئاسوده بۆ منداڵ\nن/ ره‌شید موحه‌مه‌دی – پسپۆری په‌روه‌رده‌یی\nو/ فاتمه ئه‌دهه‌م – خورماڵ\n١- به‌داخه‌وه هه‌ندێک له‌دایک و باوکان بۆ جوانکردن و رازاندنه‌وه‌ى ژوورى منداڵه‌کانیان بووکه‌ڵه و حه‌یواناتی ترسناک داده‌نێن و، یان وێنه‌ى ئاژه‌ڵی ترسناک و له‌و بابه‌تانه هه‌ڵده‌واسن له‌ژوورى منداڵه‌کانیان، ئه‌مه‌ش هۆکاره بۆ نه‌خه‌وتنی منداڵ له به‌ترسانی له‌و شتانه و خه‌یاڵ و بیرکردنه‌وه‌ى ترسهێنه‌ر بۆ خۆى، له‌به‌ر ئه‌مه ده‌ست ده‌کات به‌بیانووی جۆراوجۆر بۆ ئه‌وه‌ى نه‌خه‌وێت، بۆیه پێویسته ئه‌م جۆره وێنه و بوکه‌لآنه له‌ژوورى منداڵدا دانه‌نرێن.\n٢- هیچ کات له‌لای منداڵ نابێت سه‌یری فیلمی ترسناک بکرێت و چیرۆک و یان بیره‌وه‌رى ترسناک بۆ منداڵ یان له‌لای ئه‌و باس بکرێت و بگێردرێـته‌وه، چونکه


کێشانی مه‌ریوانه مه‌ترسی شێره‌په‌نجه‌ی گوون دووهێند ده‌کات له پیاوان\nبه گوێره‌ی لێکۆڵینه‌وه‌یه‌کی نوێ که لایه‌ن لێکۆله‌ره‌وان له ساتڵ ئه‌نجام درا، کێشانی مه‌ریوانه یاخود پۆت "ده‌رمانێکه وه‌ک مه‌ریوانه" ئه‌وا مه‌ترسی تووشبوون به شێره‌په‌نجه‌ی گوون دووهێند ده‌بێت.\nسێ شه‌مه.10ی فێبروه‌ری 2009\nلێکۆڵینه‌وه‌که ئه‌نجام درا له لایه‌ن تیمێک له سه‌نته‌ری فرێد هاچیسۆن بۆ لێکۆڵینه‌وه ئه‌نجام درا ناوه‌ڕاستی شاری سیاتڵ. لێکۆڵینه‌وه‌که 369 پیاوی له‌خۆ گرتبوو که ته‌مه‌نیان له نێوان 18 بۆ 44 ساڵیدا بوو.\nکاتێک لێکۆڵیه‌نه‌وه کرا، هه‌موو 369 پیاوه‌که ده‌ستنیشان کران بۆ هه‌بوون شێره‌په‌نجه‌ی گوون، پاشان به‌راورد کران له‌گه‌ڵ 979 پیاوی تر که وه‌ک کۆنتڕۆڵێک به‌کارهاتوبوون "ده‌ستنیشان نه‌کرابوون بۆ شێره‌په‌نجه‌ی گوون".\nلێکۆڵینه‌وه‌که ئه‌مه‌ی ده‌رخست که له 26% ئه‌و که‌سانه‌ی که ده‌ستنیشان کرابوون بۆ شێره‌په‌نجه‌ی گوون به‌به‌رده‌وام مه‌ریوانه و پۆت ده‌کێشن ئه‌مه به‌راورد کرا له‌گه‌ڵ ئه‌وانه‌ی که ناکێشن که ته‌نها 20% تووشی شێره‌په‌نجه‌ی گوون ببوون.\nئه‌نجامی لێکۆڵینه‌وه‌که ئه‌وه‌بوو ئه‌و که‌سانی که مه‌ریوانه و پۆت ده‌کێشن به ڕێک و به‌رده‌وامی، ئه‌وا مه‌ترسی تووشبوونیان به شێره‌په‌نجه‌ی گوون دووهێند ده‌بێت.\nلێکۆڵینه‌وه‌که له گۆڤاری شێره‌په‌نجه‌ی باڵاو کرایه‌وه.\nبابه‌تی په‌یوه‌ندی دار؛<<<


هه‌ڵیت و پڵیته‌كانی خامنه‌یی و ڕووحانی! | کۆمەڵە \nڕە‌وگە top » هه‌ڵیت و پڵیته‌كانی خامنه‌یی و ڕووحانی!\n« هه‌ستانی لافاو له جنووبی ئێران\nچوونه‌سه‌ره‌وه‌ی ژماره‌ی قوربانییانی كۆرۆنا له عێراق »


داڕشتن دەروازەیەکە بۆ ئەوەی قوتابی ببێ بە نووسەر\nهەر وانەیەک لە قوتابخانە گرنگی و بایەخی خۆی هەیە، چونکە قوتابخانە وەک باخچەیەک وایە هەر وانەو بابەتێک، بەپێ ی قۆناغ و تەمەن، سوود بە ئاستی بیرکردنەوە و فێربوون و تێگەیشتنی قوتابی دەگەیەنێت، بۆیە دەبێت هەمیشە بە گرنگیەوە لە هەموو وانەکان بڕوانین، یەکێک لەو بابەت و وانە گرنگانەی لە سەرەتای هاتنی قوتابی بۆ قوتابحانە، ئاشنای دەبێت و فێری پیت و وشەو ڕستە و ئامانجە گشتیەکەی دەبێت، بریتیە لە وانەی کوردی .\nبێگومان وانەی کوردی لە پۆلی یەکەمی بنەرەتیەوە تاوەکو دواین قۆناغ و زانکۆ هەمیشە وەک بابەتێکی گرنگ لە تەک وانەکانی تر دەخوێنرێت، ئەوەی مەبەستە لەم وتارە پەروەردەییە ئاماژەی پێ بکەم بریتیە لە نووسینی (داڕشتن لە قۆناغەکانی خوێندن)، ئایا گرنگی و ئامانجی نووسینی دارشتن چی یە بۆ قوتابی؟.\nلێرەدا دەتوانین بڵێین داڕشتن وەک ئاسۆیەکی فراوانی بواری نووسین و ڕۆشنبیری قوتابی پێناس دەکرێ، چونکە داڕشتن باشترین دەروازەیە بۆ خەیاڵفراوانی قوتابی، بەداخەوە لەزۆربەی زۆری قوتابخانەکان، لە بابەتی داڕشتن دا هەست دەکەین ئەو بایەخە ڕۆشنبیری و فراوانبینیەی پێ نادرێت، هەم لە لای بەشێک لەمامۆستایان، هەم لەلایەن قوتابیەوە، زۆرجار مامۆستا خۆی دارشتن بۆ قوتابی دەنووسێت و پێیان دەڵێت لە ماڵەوە ئەزبەری کەن! بەداخەوە ئەم شێوازە رێگایەکی خراپە بۆ خودی قوتابی، چونکە قوتابی ناتوانێت، یەک وشە دەربارەی ناونیشانی داڕشتنێک بنووسێت! کە مامۆستا بۆینووسیوەتەوەو ئەویش وەک ئەرکی ماڵەوە جێبەجێی دەکات، بۆیە ئەم شێوازە خراپترین شێوازی ئاشناکردن و فێربوونی قوتابیە بە جیهانی نووسین و فێربوون، کەواتە دەرەنجام سوودی ئەم داڕشتنە چیە؟ ئایا چ جیاوازیەکی هەیە لەگەڵ وانەیەکی تر و بابەتێکی تر؟\nلێرەدا رەنگە کەسانێک بپرسن قوتابی نازانێ داڕشتن بنووسێ، گەر خۆیان بیان نووسیبوایە ئەی بۆ دەهاتن بۆ قوتابخانە ؟ بۆوەڵامی ئەم پرسیارە دەڵێین، ڕاستە قوتابی نازانێ داڕشتن و ناوەرۆکی داڕشتن بنووسێ، بەڵام دەبێت فێربکرێت، نەک فێڵی لێ بکرێت!، بۆیە دەبێت مامۆستا هەوڵ بدات قوتابی فێری داڕشتن بکات، فێرکردنێکی سەرەتایی و دروستکردنی وێنەیەک لەخەیاڵ و بیرکردنەوەی قوتابی دابێت، گرنگ نیە چۆن دەنووسی، گرنگ نیە چەند دەنووسی، بەڵکو ئەوەی گرنگ ئایا چی دەنووسی؟ ئەمە مەبەست و ئامانجی گشتی پەروەردەو فێرکردنە، بزانین ئاخۆ قوتابی چی لە خەیاڵ دایە؟ زمانی نووسینی چۆنە؟ شێوازی دەربڕین و گەیاندنی بە ئاراستەیەکە ؟ هەوێن و کەرەستەی نووسینەکانی لەکوێ خۆی دەدۆزێتەوە؟ ئەمانەو چەندین خاڵی تر کە لەگەڵ ئاستی تێگەیشتن و بیرکردنەوەو تەمەن و قۆناغی خوێندنی قوتابی بگونجێت، لەم روانگەیەوە دەتوانین بڵێین چەندین قوتابی بەم جۆرە بەردەوامی هەبوە، بەپێ ی ئەزمونی هەمیشەیی، ئەم جۆرە قوتابیانە بونەتە نووسەر و ئەدیب و رۆشنبیرێکی دیاری نێو دونیای ئەدەب و نووسین، بۆیە ناکرێ هەموو مەبەستەکان لەیەک گۆشەکۆبکەینەوەو قوتابی وەک دەرخکردن داڕشتن وەربگرێت و خۆی نەتوانێ چەند دێرێکی کورت لە ئامانج و پەیامی ناوەرۆکی دارشتن بگات . لەگەڵ ئەوەش دا چەند نووسەر و ئەدیبێکمان هەیە، توانیویانە بەو وێستگە گرنگ و ڕۆشنە دابڕۆن و خۆیان دروست بکەن، کە رۆژێ لەرۆژان لەو باخچە رەنگاو رەنگ و فرە زانستیە ئاشنای فێربوون و زانست و زانیاری بوینە، خەونی ئەوکاتیان ئەوەبوە، ڕۆژێ لە ڕۆژان ببنە ئەدیب و نووسەر و چیرۆک نووسێک، ئێستاش ئەو خەونەیان هاتۆتە دی، بۆیە لەم ڕوانگەیەوە دەتوانین بڵێین نووسینی داڕشتن باشترین دەروازەیە بۆ هاتنە نێو دونیای نووسین، بۆیە پێویستە مامۆستایانی ئەم بوارە بەزمانەکانی خوێندن (کوردی، عەرەبی، ئینگلیزی) هەوڵی ئەوەبدەن ئەم بوارە بۆ قوتابی برەخسێنن کە فێری بنەماکان و نووسین و داڕێژی وشە سازی و ریزبەندی رستەکان بێت، چونکە هەموو قوتابیەک لەدوارۆژ نابێ بە (پزیشک، یاخوود ئەندازیار، یا پارێزەر !)، بەڵکو لەنێو بازنەی ژیاندا هەر تاکەو بەپێی ئاست و حەزو ویستی خۆی دەتوانێ خۆی لەو بوارە بدۆزێتەوە کەمەبەستیەتی، بۆیە نووسینی داڕشتنیش باشترین رێگایە بۆ دروستکردنی قوتابیی نووسەر و ئەدیب و ڕاگەیاندنکار .


IDC و نوێترین ڕاپۆرتی خۆی بۆ پیشبینیه‌كانی ساڵی 2012 ڕۆژهه‌ڵاتی ناوه‌ڕاست و توركیا و ئه‌فریقا – کەی ئای تی ئێن\nهەواڵ 15, كانونی دووه‌م 2012\nIDC و نوێترین ڕاپۆرتی خۆی بۆ پیشبینیه‌كانی ساڵی 2012 ڕۆژهه‌ڵاتی ناوه‌ڕاست و توركیا و ئه‌فریقا\nكۆمپانیای IDC تایبه‌ت له بواری توێژینه‌وه‌ی بازاڕی ته‌كنه‌لۆژی زانیاری و په‌یوه‌ندییه‌كان نوێترین ڕاپۆرتی خۆی سه‌باره‌ت به پێشبینییه‌كانی ساڵی 2012 ده‌ركرد تایبه‌ت به‌ڕۆژهه‌ڵاتی ناوه‌ڕاست و توركیا و ئه‌فریقیا وه له ناویشیاندا هاتووه كه ڕێژه‌ی خه‌رجییه‌ی ته‌كنه‌لۆژیای زانیارییه‌كان له‌و ناوچانه به‌رز ده‌بێته‌وه به ڕێژه‌ی 10% و بازاریش وه‌كو جارانی لێدێته‌وه به‌هۆی كاریگه‌ری به‌هاری عه‌ره‌بییه‌وه.\nوه له ڕاپۆرته‌كه‌دا هاتووه كه ڕێژه‌ی خه‌رجییه‌ی ته‌كنه‌لۆژیای زانیاری زیاتر ده‌بێت له 65 ملیار دۆلار له ساڵی 2012دا له‌گه‌ل به‌رزبوونه‌وه‌ی ڕێژه‌ی گه‌شه‌كردنی بۆ له %12 و له‌وانه‌شه داببزێته بۆ 10% كه قه‌یرانی سیاسی و ئابووری بێته ئاراوه. ئه‌م بازاره گه‌ورانه‌ش ئه‌م گه‌شه‌یه به‌خۆیه‌وه ده‌بیین بریتین له بازاره‌كانی ئیمارات و مه‌مله‌كه‌ی سعودی و تركیا و باشووری ئه‌فریقا به‌ڵام قه‌ته‌ر به جیاوازتر پێشبنی كراوه كه ڕێژه‌كه‌ی به‌رزتربێت له و‌ڵاته‌كانی تر ئه‌مه له‌كاتێكدایه ڕاپۆرته‌كان سه‌باره‌ت به مصر ناڕوونن به هۆی ئه‌و قه‌یرانه سیاسییه‌ی تووشی بووه.\nهه‌روه‌ها له ڕاپۆرته‌كه باسی كلاود كۆمپیوتینگ كراوه و تێدا هاتووه كه‌وا كۆمپانیای زیاتر ڕوو له‌م خزمه‌تگوزارییه ده‌كه‌ن له ناوچه‌كه‌دا. ئه‌مه و باسێكی تایبه‌ت به ئامێری له‌وحی (Tablet) كراوه و هه‌وڵی درووستكردنی كه‌ش و هه‌وایه‌كی باش ده‌درێت بۆ گرنگی دان به‌و نه‌وه تازه‌یه‌ی كۆمپیوته‌ره كه له ئێستادا به‌كاربه‌ران ڕوویان تێكردوون و داواكاریان زۆره.


توركیا و سەپۆتاژێكی نوێ\nچەند رۆژێكەو بەتایبەتی دوای رزگاركردنی شاری مەنبیچ لەلایەن هێزەكانی سوپای دێمۆكراتی سوریایەوە، پاكردنەوەی سنورەكانی توركیا لەداعش بۆتە وێردی سەرزمانی وەزیری دەرەوەی توركیا (مولود چاوش ئۆغڵو) بۆ ئەو مەبەستەش توركیا چەند داشێكی ئامادەكراوی هەیە، كەلەكاتی پێویستدا دەیانجوڵێنێت، كە یەكێك لەو داشانە (öso) (ئۆزگوڕ سوریا ئۆدوسو) سوپای ئازادی سوریا ... ئەم هێزە تێكەڵەیە یەكێكە لەدیارترین هێزدەسەندە خۆرەكانی حكومەتی ئاكپارتی و لەخاڵە سنوریەكان دایناون بۆ بەجێهێنانی ئەركی تایبەتی بۆ نمونە كاتی خۆی حكومەتی ئاكپارتی رێگەی نەدا پێشمەرگە بچنە كۆبانێ پێشمەرجەكەیان چونەژورەوەی ئەم سوپایە بو، كەلەگەڵ پێشمەرگەكانی باشوردا چونە ناو شاری كۆبانێوە...\nئێستاش لەوەتی شاری مەنبیچ لەلایەن هێزەكانی سوریای دێمۆكراتیەوە رزگاركراوە كێچ كەوتۆتە كەوڵی توركیاوە، چونكە سەرۆكی فەرماندەی هێزەكانی سوریای دێمۆكراتی وئەنجومەنی سەربازی مەنبیچ وجەرابلوس* پلانیان هەیە بۆ پاكردنەوەی ناوچەكە لە داعش وبەرەی نوسرەو هێزە دەسەندەخۆرەكانی تری توركیا لەو دەڤەرە... ماخۆلانی حكومەتی ئاكپارتی لەسەر ئەو ٨٠ كیلۆمەترەی نێوان كۆبانێ وعفرین، كە شارەكانی جەرابلوس والباب وعەزاز لەخۆدەگرێت وماوەیەكی زۆر توركیا هەوڵی لە رێگەی رێكخراوی نەتەوەیەكگرتوەكانەوە وەكو ناوچەیەكی بێلایەن بۆ هێزەكانی دایببڕێت تێیدا سەركەوتو نەبوو، چونكە دەكەوتە نێو سنوری دەوڵەتێكی ترەوە وتوركیا لە روی یاسایی و نێودەوڵەتیەوە رێگە نەدرا ئەو كەڵەگاییەی بۆ بچێتە سەر.، بۆیە پلانی ئێستای حكومەتی ئاكپارتی بریتیە لە سەپۆتاژێكی تر، كە شوێنگۆڕكێیە بەداعش و سوپای سوریای ئازاد، هەر چۆن پێشتر مەنبیچ بەدەستی سوپای سوریای ئازادەوە بو پاشان لەسەرداوای توركیا رادەستی داعش كرا و جەرابلوسیش لەمانگی ١/٦ /٢٠١٤ كەلە ژێردەستی بەرەی نوسرە قۆلی القاعدە ی سوریا دابوو رادەستی داعش كرا دیسانەوە لەسەر راسپاردەی حكومەتی ئاكپارتی...پلانەكە بەم شێوەیەیە ئەو سوپایەی، كە توركیا ناوی ناوە سوپای ئازادی سوریا هەر هێزی تایبەتی وئامادەكراوی توركیا خۆیەتی لەناو خاكێ توركیاوە دێنە ناوشاری جەرابلوسەوە بۆ ئەو مەبەستە و بۆ ئەوەی مانۆڕەكە زۆر بەزەقی دەرنەكەوێ هەر لە ئێستاوە خەڵكی شاری جەرابلوس، كە زۆربەیان داعش وكەسوكاری داعشن بەدوو ئاراستە شارەكە چۆلدەكەن هەندێكیان بەرەو ناو توركیا وهەندێكیشیان بەرەو مۆڵگەی قەڵای داعشستان (ڕەقە) كۆچدەكەن. من پێموایە داعش بەرگریەكی رووكەشی دەكات لەبەر ورەی هێزەكانی و دەمێنیتەوە كێشەی مینڕێژی شارەكە، كەبەجۆرێكی سەرسوڕهێنەر مینڕێژكراوە .\nتەقینەوەكەی ٢١ /٨ هەر دەچێتەوە سەر ئەم سەپۆتاژە و رێگەخۆشكردن بۆ جێگۆڕكێ بەهێزەدەسەندەخۆرەكانی حكومەتی ئاكپارتی، كەلەو تەقینەوەیەدا ٥١ هاوڵاتی كورد شەهید بون كە زۆربەیان ئاوارەی شاری (سیرت) بوون و لە (قازان تەپە) گازی عەنتاب گیرسابونەوە، كە بەهۆی شەڕو نائارامی ناوچەكانیانەوە زێدی خۆیان جێهێشتبوو...هەروەها ٩٦ برینداریشی لێكەوتەوە، كە سێشەممەی رابردوو دوانیتر لە بریدارەكان، كەمناڵیك بو بانوی (قومری) و پیاوێك بەناوی ترومان گیانیان لەدەستداو جێگەی داخە لەكاتی ناشتنی جەنازەی شەهیدەكاندا گروپێك لەنەژاد پەرستانی ئاكپارتی رێگرییان لە ناشتنی شەهیدەكان كرد، چونكە هەر هەموویان كورد بوون ولایەنگری (هەدەپە) بوون.\nجگە لەوە شەڕوپێكادانەكان و تەقینەوەكانی قامیشلۆو حەسەكەش هەر دەگەڕێتەوە بۆ جوڵەی داشەكانی ئاكپارتی... پاشماوەی هێزەكانی بەعس لە قامیشلۆ حەسەكە لەسەرداوای توركیا ولەپەراوێزی رێكەوتنە ژێربەژێرەكاندا بەڕیوەدەچێت بەبۆردومانی فڕۆكەكانی ئەسەدیشەوە .\n* هێزەكانی دیمۆكراتی سوریا (HSD) لەگەڵ دامەزراندنیدا ئەنجومەنی سەربازی لە پێكهاتەكانی باكوری سوریا بۆ هەر شارێك پێكهێناوە... واتا پێش ئەوەی مەنبیچ رزگار بكرێت ئەنجومەنی تایبەتی خۆی سەرپەرشتی رزگاركردنی شارەكای كردوە بەهەمان شێوە ئەنجومەنی رەقە و الباب وجەرابلوس و عەزاز و شەهبا و شوێنەكای تریش پێش وەخت پێكهێنراون .\n 2600 جار بینراوه


تنزيل Newroz 4G LTE APK - متجر بلاي\nالرئيسية » تطبيقات الاتصال » تنزيل Newroz 4G LTE APK\nتنزيل Newroz 4G LTE APK\nإضغط هنا للتحميل(1.1 MB)\nتنزيل Newroz 4G LTE APK للموبايل اندرويد برابط مباشر\nوصف النوروز 4G LTE\nئهمه ئهپڵیكهیشنی فهرمی (النوروز 4G) یه كه كه له لایهن كۆمپانیای نهورۆز تلیكۆمهوه دابین كراوه، لهگهڵ ئهم ئهپڵیكهیشنه دهتوانیت ههژماری تایبهت به خۆت بهڕێوهببهیت و ههروهها چێژ وهربگریت له كوالێتی بهرزی خزمهتگوزاری ئینتهرنێت كه بهتهكنهلۆژیای (LTE) له لایهن كۆمپانیای نهورۆزهوه دابین كراوه، سهرجهم بهشداربووانی (النوروز 4G) دهتوانن چێژ له بهكارهێنانی ئهم ئهپڵیكهشینه وهربگرن و سوود له تایبهتمهندییهكانی وهربگرن كه بریتین له:\nبینینی سهرجهم پلانه بهردهستهكان.\nپێداچوونهوه بۆ نزیكترین خاڵهكانی فرۆشتنی نهورۆز 4G به مهبهستی بهدهست هێنانی ئامێرو كارتهكانی پڕكردنهوه.\nالحصول على معلومات صيدلي بمركز من قبل الزبائن، والموقع الالكتروني، بالإضافة للوصول إلى صفحات التواصل الاجتماعي….بالإضافة للخصائص الأخرى.\nمع النوروز 4G يمكنكم التمتّع بأفضل من قبل انترنت.\nشراء حزم المطلوب\nتحميل Newroz 4G LTE APK للاندرويد برابط سريع


سه‌رۆك كۆمار: ده‌بێت پێكه‌وه ژیانی ئاشتیانه له‌كه‌ركوك بپارێزرێت\nسه‌رۆك كۆمار جه‌ختده‌كاته‌وه له پاراستنی پێكه‌وه‌ژیانی ئاشتیانه و زامنكردنی مافی سه‌رجه‌م پێكھاته‌كانی شاری كه‌ركوك دوور له په‌راوێزخستن و جیاكاری و سه‌پاندنی سیاسه‌تی ئه‌مری واقع.\nد. به‌رهه‌م ساڵح، سه‌رۆك كۆماری عێراق سێشه‌ممه 8 ی حوزه‌یرانی 2021 له كۆشكی سه‌لام له به‌غدا پێشوازیكرد له شاندێكی كه‌سایه‌تی شاری داقوق و گوندی به‌شیر له پارێزگای كه‌ركوك.\nله كۆبوونه‌وه‌كه‌دا گفتوگۆكرا له‌باره‌ی كۆی بارودۆخ و گوزه‌رانی خه‌ڵكی شاری كه‌ركوك، و جه‌ختكرایه‌وه له‌گرنگی به‌ھێزكردنی ئاسایش و ئارامی و ئاشتی كۆمه‌ڵایه‌تی له شاری كه‌ركوك، ھه‌روه‌ھا دووپاتكرایه‌وه له پێویستی كۆتایی هێنان به دیارده‌كانی ده‌ستدرێژی و په‌راوێزخستن و دۆزینه‌وه‌ی چاره‌سه‌ری بنه‌ڕه‌تی بۆ كێشه‌كان به‌پێی خواستی هه‌موو پێكهاته ره‌سه‌نه‌كانی كه‌ركوك و دابینكردنی پێویستییه‌كان دوور له په‌راوێزخستن و جیاكاری.\nله به‌شێكی دیكه كۆبوونه‌وه‌كه‌دا سه‌رۆك كۆمار جه‌ختیكرده‌وه له پاراستنی پێكه‌وه‌ژیانی ئاشتیانه له كه‌ركوك و پابه‌ندبوون به‌دادپه‌روه‌ری كۆمه‌ڵایه‌تی و زامنكردنی مافی پێكهاته‌كان و دۆزینه‌وه‌ی چاره‌سه‌ری گونجاو و پێویست بۆ كێشه هه‌ڵپه‌سێردراوه‌كان له‌سه‌ر بنه‌مای ده‌ستوور و خواستی خه‌ڵكی كه‌ركوك دوور له په‌راوێزخستن و جیاكاری و سه‌پاندنی سیاسه‌تی ئه‌مری واقع.\nله‌لای خۆیانه‌وه ئه‌ندامانی شاندی میوان روونكردنه‌وه‌یه‌كی وردیان سه‌باره‌ت به‌بارودۆخی قه‌زای داقوق و پێویستییه‌كانی هاوولاتیان كرد، و له‌و رووه‌وه سه‌رۆك به‌رھه‌م داوایكرد كێشه ھه‌ڵپه‌سێردراوه‌كانی كه‌ركوك به شێوه‌یه‌كی دادپه‌روه‌رانه چاره‌سه‌ر بكرێت، ھاوكات دووپاتكرده‌وه كه له‌نزیكه‌وه چاودێری وردی بارودۆخی كه‌ركوك ده‌كات و كار بۆ كه‌مكردنه‌وه‌ی ئاسته‌نگه‌كان و چاره‌سه‌ركردنی گرفته جۆراوجۆره‌كان و كۆتایی ھێنان به نه‌ھامه‌تییه‌كانی خه‌ڵكی كه‌ركوك ده‌كات، به‌جۆرێك زامنی پاراستنی ئاسایش و مافی هاووڵاتیان و دابینكردنی پێداویستیی ژیانی خه‌ڵكی كه‌ركوك بكات.


چوار ته‌قینه‌وه که پـێده‌چێت به هه‌ماهه‌نگی کرابن ئه‌مڕۆ چوارشه‌ممه شـاری حه‌له‌بی هه‌ژاند له‌و به‌شه‌ی له ژێر ده‌سـتی هێزه‌کانی حکومه‌تدایه. له ئاکامدا به ده‌یان که‌س کوژران و نزیکه‌ی 100 که‌سی دیکه برینداربوون. هه‌روه‌ها بوونه مایه‌ی وێرابوونی یانه‌یه‌کی ئه‌فسه‌رانی له‌شـکر و ئوتێلێـک.\nکۆمه‌ڵه‌کانی ئۆپـۆزسیۆن ده‌ڵێن به لایه‌نی که‌م 48 که‌س کوژراون و زۆربه‌یان له هێزه‌کانی حکومه‌ت بوون، به‌ڵام ده‌زگاکانی ڕاگه‌یاندنی حکومه‌تی سوریا ده‌ڵێن زیانه گیانیـیه‌کانی ئاکامی ئه‌و ته‌قینه‌وانه 31 که‌س بووه.\nهه‌ردوولایان ده‌ڵێن سێ له ته‌قینه‌وه‌کان ئۆتۆمبیلی بۆمبڕێژکراوبوون که له گۆڕه‌پانی سه‌عدوڵـڵا ئه‌لجابری ته‌قێنراونه‌ته‌وه له نزیک ئوتێلێـک وه‌ک دانیشـتوان ده‌ڵێن ئه‌ندامانی هێزه‌کانی حکومه‌تی لێ‌دابه‌زیون. ته‌قینه‌وه‌ی چواره‌م له نزیـک ژووری بازرگانی شـاره‌که‌دا بووه.


بەغدا دەگەڕێتەوە دۆخی ئاسایی\nبەرەبەیانی ڕۆژی شەممە هاووڵاتیانی بەغدا بە دەنگی هەلی کۆپتەر بەخەبەر هاتن، کە زۆربەیان بەسەر ئاسمانی ناوچەی نێونەتەوەییەوە دەگەڕان پاش ئەوەی خۆپیشاندەران بەرهەڵستیان لەگەڵ گوللەکان و گازی فرۆمێسک ڕژێنیش کرد و چوونە نێو ناوچەکەوە.\nلە کاتێکدا پاش نیوەڕۆی ڕۆژی هەینی لە شەڕە تەقەو گازی فرمێسکڕژێن هەڵاتن، ژمارەیەکیان هاوڕێ بیندارەکانیان هەڵگرتبوو لە کاتێکدا ژمارەیەک لە خۆپیشاندەرانی دژە حکومەت پەیمانیان دا بگەڕێنەوە بەڵام بە چەکەوە.\nزۆربەی خۆپیشاندەران سەر بە مەلای شیعە موقتەدا ئەلسەدرن، کە وەکو زۆرێک لە ڕێبەرە سیاسییەکانی عێراق چەکداری خۆی هەیە و بە سەرایا سەلام ناسراوە.\nسەدر وەک خۆی دەڵێت پشتیوانی لە ناڕەزایەتی خەڵکی دەکات دژە بە حکومەت.\nبە درێژایی شەوی ڕابوردوو بەلایەنی کەم دوو هەلیکۆپتەر بەسەر ناوچەی سەوزی بەغدا دەسوڕانەوە. بەڵام ئیتر لە پاش بەرەبەیانەوە شاری بەغدا گەڕایەوە دۆخی ئاسایی.\nحەیدەر ئەلعەبادی سەرۆک وەزیرانی عێراق خۆپیشاندەرانی ڕۆژی شەممەی سەرزەنشت کرد کە چوننە نێو چەندین باڵەخانەی حکومەتەوە لە ناویاندا ئۆفیسی سەرۆک وەزیرانیش. گوتیشی " هوروژم بردن بۆ ناو دامودەزگاکانی وڵات و دەستکاری کردنی تایبەتمەندییەکانی گشتی مایەی قەبوڵ کردن نییە".


ئەپێکی نایاب بۆ وەرگرتن و دۆزینەوەی زانیاری لە بوارە جیاجیاکان بۆ ئای ئۆ ئێس و ئەندرۆید – کەی ئای تی ئێن\nئەپ و نەرمەکاڵا 7, شوبات 2017\nیەکێک لە ئەپە هەرە بەسوود و ناوازەکان کە بۆ بواری خوێندن و وەرگرتنی زانیاری بەکاردێت و لەسەر هەردوو سیستەمی ئەندرۆید و ئای ئۆ ئێس بەردەستە بریتییە لە Khan Academy.\nئەم ئەپە کۆمەڵیکی زۆر زانیاری جیاوازی تێدایە بە شێوەی نوسین و ڤیدیۆ دەربارەی بابەتەکانی بیرکاری و فیزیا و کیمیا و زیندەوەرزانی و تەندروستی و بوارەکانی کۆمپیوتەر وەک بەرنامەسازی و کۆمەڵێک بابەتی هونەری و مرۆییشی گرتۆتە خۆی وەک میوزیک و مێژووی هونەر و مێژووی جیهان و ڕێزمان و کۆمەڵێک بابەتی ئابوریش.\nشایەنی باسە، ئەم ئەپە ڕێگە دەدات بە داگرتنی بابەتەکان بە شێوەی نوسین و ڤیدیۆ بۆ ئەوەی بەکارهێنەر بتوانێت بە بێ پەیوەستبوون بە هێڵی ئینتەرێتیشەوە سوودی لێ ببینێت. لایەنێکی تری گرنگی ئەپەکە ئەوەیە کە بابەتە بیرکارییەکان بەهۆی زۆری و گرنگییان بەپێی بەشەکان و بەپێی قۆناغەکانی خوێندنیش جیاکراونەتەوە. ئەپەکە بێ بەرامبەر لە کۆگاکانی Play Store و App Store بەردەستە.\nکرتە بکە بۆ داگرتنی ئەپەکە بۆ ئای ئۆ ئێس.\nکرتە بکە بۆ داگرتنی ئەپەکە بۆ ئەندرۆید.\nتاگەکان ئای_ئۆ_ئێس ئەندرۆید Khanacademy